Esi Ahom la Tu Vɔ—Kpekpeɖeŋunadɔ Siwo Wowɔ Le France\nNyɔ! | July 8, 2000\nGBE BUBU Afrikaans Albanian China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Slovak Slovenian Spanish Swahili Swedish Thai Ukrainian\nFRANÇOISE ʋu ʋɔa be yeafɔ nake na dzododo. Egblɔ be: “Nusi mekpɔ la wɔ mo yaa nam ŋutɔ. Tsi ɖɔ va ɖo ʋɔtrua nu, eye wònɔ sisim bababa to megbeʋɔtrua nu gbɔna.” Srɔ̃aŋutsu Thierry zɔ to tsi si va ɖo eƒe kɔme la me va tsɔ aŋutsrɔe tso ʋudaɖoƒea. Ƒomea te ŋu ɖo xɔa ƒe dzisasrã gbɔ, eye Thierry ŋɔ xɔa tame. Srɔ̃tɔawo kple wo vi etɔ̃ siwo ƒo tsi eye vɔvɔ̃ ɖo wo la lala gaƒoƒo geɖe be woava xɔ na yewo. Mlɔeba Franse kpovitɔwo ƒe helikɔpta aɖe kpɔ wo eye woda ka ɖe wo hekɔ wo yi dedienɔƒee.\nTsi gã siwo dza la na tɔwo ɖɔ gbagba hegba anyikpo siwo woɖo ɖe wo ŋu eye wogblẽ tɔdzisasrãwo. Tsi ƒoɖi si yi dzi wu meta 10 la si bababa kplɔ nusianu si wòlɔ la dzoe. Ahom la wu amesiwo wu 30—wotsi woƒe ʋuwo me alo wonɔ alɔ̃ me tsia va ɖe wo. Ame aɖe si woxɔ na tsɔ November ƒe zã dziŋɔ la sɔ kple “nuwuwua.” Woɖe gbeƒã be France ƒe anyieheɣetoɖoƒe bliboa katã—si me du kple kɔƒe 329 nɔ—enye afɔkuteƒe.\nNu Dziŋɔwo Wu Gale Ŋgɔ\nWomeɖɔ nuwo ɖo le anyieheɣetoɖoƒe nutoa me vɔ hafi afɔku bubu gadzɔ o. Ya sesẽ aɖe ƒo le Atlantic-ƒua dzi si na ahom sesẽ aɖe tu. Ya sesẽ gbãtɔa ƒo to France ƒe dziehe gome le December 26, 1999, dzi, eye evelia gblẽ nuwo le anyiehe gome le zã si kplɔe ɖo me. Yaƒoƒo la ƒe ablaɖeɖe si wolé ɖie nye kilometa 200 le gaƒoƒo ɖeka me. Le dukɔa ƒe nuŋlɔɖiwo nu la, ne mede ɖeke o la, ne wobui tso ƒe alafa 17 lia me ya teti la, ahom ma ƒomevi megadzɔ le France kpɔ o.\nDzinu enyi ƒe fu nɔ Hélène ƒo esime ahom la tu. Eɖo ŋku edzi be: “Dzidzi ƒom ale gbegbe. Srɔ̃nyeŋutsu nɔ eƒe dzokeke dzi gbɔna aƒeme, eye mekpɔ ahom la kɔ atilɔwo ɖe yame le afisiafi. Vɔvɔ̃ ɖom eye mesusu be manɔ agbe akpɔ eƒe vidzĩ la o. Srɔ̃nye va ɖo aƒea me teti koe tsi te míaƒe aƒea ɖeɖe. Eva hiã be míadzo to fesre nu.”\nAme 90 ya teti ku le France. Tsie ɖe ame aɖewo eye xɔgbanu, dzudzɔdotoƒe, alo ati siwo ge tso yame dze ame bubuwo dzi woku. Nuvevi wɔ ame alafa bubuwo vevie, eye dumevi dzrowo kple asrafo siwo nɔ kpekpem ɖe amewo ŋu hã nɔ eme. Ahom la gblẽ nu le dukɔ siwo nɔ nutoa me hã me, hewu ame 40 le Britain, Germany, Spain, kple Switzerland.\nLe France ƒe Nutowo me dziɖuɖudɔwɔƒe 96-awo dome la, dziɖuɖua ɖe gbeƒã tso wo dometɔ 69 ŋu be wonye “dzɔdzɔmefɔkuteƒewo.” Wobu akɔnta be nusiwo gblẽ la ƒe home ade franc biliɔn 70 (dɔlar biliɔn 11). Duwo, kɔƒewo, kple melidzeƒe siwo gbã la na eteƒekpɔlawo ɖo ŋku aʋawɔteƒewo dzi. Atiwo kple ati siwo ŋu wohe elektrik-kawo ɖo mu xe mɔwo kple ketekemɔwo dzi. Xɔgbanuwo klo le xɔwo tame, xɔtumɔ̃ siwo wotsɔ kɔa nu kpekpewo yia yamee mu, eye ahom la nyama tɔdziʋuwo va ɖo godzi. Seƒoƒositsala geɖe ƒe dɔwɔɖui gblẽ esime seƒoƒoze siwo me wovia seƒoƒowo ɖo kple abɔmetiwo dome gblẽ.\nLe gaƒoƒo vɛ aɖewo ko me la, ya la gblẽ nu geɖe le France ƒe avewo kple abɔwo me, heɖi gbɔlo avenyigba si ade agbleka akpe alafa nanewo keŋkeŋ. Le France Dukɔa ƒe Avewo Ŋutidɔwɔƒe ƒe nya nu la, ahom la tsrɔ̃ ati siwo ade miliɔn 300. Ahom la ho ati gã siwo xɔ ƒe alafa nanewo alo woŋe bɔbɔe abe matsesitiwo ene. Yaƒoƒo la mu ati geɖe le Aquitaine kple Lorraine veawo me.\nBernard, si nye Yehowa Ðasefo si nye aveŋudzɔla gblɔ be: “Le ahom la ƒe ŋufɔke la, meyi avea me. Ewɔ nuku ŋutɔ. Ne èkpɔ eteƒe la, awɔ dɔ ɖe dziwò godoo! Le afisia la, avea mee hamea me tɔ 80 le alafa me kpɔa woƒe dɔwɔɖui le. Dzidzi ƒo amewo ale gbegbe, vevietɔ ame tsitsiwo.” Ati 10,000 mu le Versailles Fiasã ƒe abɔawo me. Abɔmedɔwɔlawo ƒe amegã ɖeka xa nu be: “Axɔ ƒe alafa eve hafi abɔa nagaɖo eƒe nɔnɔ.”\nAti siwo ŋu wohe elektrik-kawo ɖo mu, eye Francetɔwo memama ade ƒe akpa ɖeka tsi viviti me. Togbɔ be hadomedɔwɔƒewo dze agbagba vevie hã la, ame akpe nanewo mete ŋu kpɔ elektrik-ŋusẽ azã o, eye woƒe telefon hã mewɔ dɔ o hena kwasiɖa eve le ahom la megbe. Kɔƒe sue aɖewo ya tsi eme kura si womate ŋu aɖo wo gbɔ o. Ƒome siwo wòva zu dzizizi na be woaku tsi tso vudowo me ahasi bosomikaɖi se le wo ɖokui me abe ƒe alafa ɖeka si va yi mee wonɔ ene tsɔ wu be wòanye ƒe alafa 21 lia ƒe agbo nu!\nAhom la megblẽ duxɔwo, mɔwo, alo sɔlemexɔwo gɔ̃ hã ɖi o. Tadeaguƒe geɖe, si me Yehowa Ðasefowo ƒe Fiaɖuƒe Akpata 15 hã nɔ la gbã. Le teƒe aɖewo la, wozãa bosomikaɖiwo alo wosia gomekaɖiwo tsɔ kpena ɖe eŋu.\nAhom la gblẽ nu le Yehowa Ðasefo siwo ade 2,000 ƒe nunɔamesiwo ŋu, eye nusiwo gbɔ wòtsoe nye ati siwo mu gblẽ nu, alo xɔgbanu siwo gblẽ esime tɔwo ɖɔ gbagba va ɖe aƒewo. Nuvevi wɔ Ðasefo geɖe. Nublanuitɔe le Charente nutoa me la, tsi lé Ðasefo aɖe si xɔ ƒe 77, eye srɔ̃anyɔnu nɔ ekpɔm evɔ naneke meli wòate ŋu awɔ o. Ame bubuwo de kuku ge kloe. Gilbert, si xɔ ƒe 70 ɖo ŋku edzi be: “Nukunu koe wònye be nyemeku o. Ʋɔtru la ʋu zi ɖeka, eye tsia va xɔa me ŋusẽtɔe. Kasia tsia ɖɔ va ɖo meta ɖeka kple afã. Ðe meku ɖe nye tsitrenuɖaka ŋu goŋgoŋ hafi te ŋu tsi agbe.\nKpekpeɖeŋu si Hiã Nana\nAhom la na ame geɖe ɖe lɔlɔ̃ fia le France kple Europa katã wòwɔ nuku ale gbegbe. Nyadzɔdzɔgbalẽ si nye Le Midi libre gblɔ be: “Edzɔna ɣeaɖewoɣi be dɔmenyowɔwɔ va nyea dzizizi kloe, woɖawɔe le ameɖokuisi, le xɔlɔ̃wɔwɔ ta, alo le dzitsinya ta o.”\nLe ahom la megbe teti la, woɖo Yehowa Ðasefowo ƒe kpekpeɖeŋunakɔmitiwo be woakpe ɖe hame siwo nɔ afima me tɔwo kple ame bubu siwo ŋu afɔkua gblẽ nu le ŋu. Nutoa me Xɔtukɔmiti siwo ƒe dɔ koŋue nye Fiaɖuƒe Akpata tutu la ɖo lɔlɔ̃nu faa dɔwɔlawo ɖe hatsotsowo me. Le November ƒe ahom si tu le anyieheɣetoɖoƒe megbe la, Ðasefo 3,000 kpɔ gome le kpekpeɖeŋunana kple teƒeawo dzadzraɖo dɔwo me, eye wokpe ɖe amesiwo dzi afɔkua dzɔ ɖo ŋu be woaha ba kple tsi siwo va ɖe woƒe aƒewo la ɖa. Ðasefowo nɔ ame gbãtɔ siwo tsɔ wo ɖokui na faa va ɖo kɔƒe aɖewo me la dome. Ðasefoawo dzra hadomexɔwo, abe sukuwo, posudɔwɔƒewo, dutakpexɔwo, ame tsitsiwo ƒe nɔƒewo, kple ameɖibɔwo gɔ̃ hã ene me ɖo. Le go geɖe me la, wowɔ dɔ aduadu kple kpekpeɖeŋunahawo.\nWokpe ɖe amesiame ŋu, eɖanye subɔsubɔdzixɔse kawoe le wo si o. Ðasefo aɖe gblɔ be: “Míekpe ɖe nunɔla si nɔ kɔƒea me ŋu. Míeha ba le eƒe aƒe ŋu.” Egblɔ le ame bubu siwo ŋu Ðasefoawo kpe ɖo ŋu be: “Amewo nɔ mía kpɔm abe dziƒoe míetso va be míakpe ɖe wo ŋu ene.” Dumegã aɖe gblɔ be: “Àte ŋu abu nusia be enye woƒe Nyanyuiawo xexlẽ kple kpekpe ɖe wo haviwo ŋu ɖeɖefia. Mesusu be amesiwo va la nɔa agbe ɖe Nyanyuia kple woƒe subɔsubɔ nu.” Ðasefo lɔlɔ̃nu faa dɔwɔla aɖe gblɔ be: “Wò dzi aʋa wò be nàva ana kpekpeɖeŋu alea. Dzidzɔ ŋutɔe wònye be míate ŋu awɔ nane na mía haviwo.”\nLe ahom eve siwo tu le December me megbe la, kadodo aɖeke meva nɔ Ðasefowo ƒe ƒome gbogbo aɖewo kple wo nɔvi Kristotɔwo dome o hena ŋkeke geɖe. Woƒo kpekpeɖeŋunuwo nu ƒu le dzikpɔla mɔzɔlawo kple hamemegãwo ƒe dzikpɔkpɔ te. Ɣeaɖewoɣi la, mɔ siwo dzi xe kple telefonwo ƒe dɔmawɔmawɔ wɔe be womete ŋu ɖo xɔlɔ̃ siwo gbɔ didi anɔ kilometa ʋɛ aɖewo ko gbɔ o. Be Ðasefoawo nakpe ɖe hamea me tɔ siwo sa ɖe aga ŋu la, wo dometɔ aɖewo zɔ afɔ alo do gasɔ to ave siwo tsrɔ̃ me, togbɔ be afɔku li ŋutɔ be ati ate ŋu amu adze wo dzi hã. Le ɣeyiɣi sia me hã la, lɔlɔ̃nu faa dɔwɔlawo wɔ dɔ vevie dzra sukuwo, agbalẽdzraɖoƒewo, ƒuƒoƒewo, kple wo haviwo ƒe aƒewo ɖo eye wolã atiwo le aveme mɔwo dzi.\nAmesiwo ŋu afɔkuawo gblẽ nu le, vevietɔ ɖeviwo kple ame tsitsiwo ƒe susu tɔtɔ ale gbegbe. Amesiwo ƒe aƒe gblẽ, alo lɔlɔ̃tɔ aɖe ku la ahiã ɣeyiɣi geɖe kple ƒometɔwo kpakple xɔlɔ̃wo ƒe kpekpeɖeŋu be woagbugbɔ woƒe agbe aɖɔ ɖo. Le tsiɖɔɖɔ si va Aude nutoa me megbe la, Ðk. Gabriel Cottin, si tso susumedɔléle ŋuti tike kpatawo wɔƒe aɖe gblɔ be: “Kpekpeɖeŋu ɖesiaɖe si subɔsubɔha ɖeka me tɔ ana ehavi si ŋu nu gblẽ le la wɔa dɔ ale gbegbe.”\nYehowa Ðasefowo bua kpekpeɖeŋu mawo ƒomevi nana be enye dzɔdzɔme kple Ŋɔŋlɔawo me nudidi. Apostolo Paulo gblɔ be: “Mamã aɖeke naganɔ [Kristotɔwo ƒe ha vavã la] me o, ke ŋutinuwo nalé be na wo nɔewo sɔsɔe boŋ. Eye ne ŋutinu ɖeka le fu kpem la, ŋutinuwo katã kpea fu nɛ ti.”—Korintotɔwo I, 12:25, 26.\nHélène, si míeyɔ va yi, si dzi vinyɔnuvi nyui aɖe fifia gblɔ be: “Le gaƒoƒo siwo kplɔ ahom la ɖo me la, Kristotɔ nɔviŋutsu kple nɔvinyɔnu geɖe va míaƒe aƒeme va dzra teƒea ɖo. Ðasefo siwo ŋu ahom la gblẽ nu le gɔ̃ hã va na kpekpeɖeŋu. Woƒe kpekpeɖeŋua wɔ dɔ ɖe ame dzi ale gbegbe—wowɔe le wo ɖokui si tso dzi me!”\nOdette, si ƒe aƒe gbã le tsiɖɔɖɔa me gblɔ le hati Ðasefowo ŋu be: “Wofa akɔ nam ŋutɔ. Màte ŋu aɖe wò seselelãme agblɔ o. Nusiwo katã wowɔ nam la wɔ dɔ ɖe dzinye ale gbegbe.” Ame bubu ɖe ame geɖe ƒe seselelãme gblɔ esi wòɖee gblɔ be: “Lɔlɔ̃ ƒo xlã mí vavã!”\nLe December ƒe domedome, hafi ahom la natu teti la, amitsɔmeli gã si woyɔna be Erika nyrɔ ɖe atsiaƒu me anɔ kilometa 50 tso France ƒe anyieheƒuta, eye ami si ƒe agbɔsɔsɔme anɔ ton 10,000 kɔ ɖe tsia me. Ewɔe be tsiawo ƒo ɖi ade kilometa 400, tso Brittany va ɖo Vendée ƒuta. Ahom la va dzi afɔku sia ƒe nugbegblẽ le nutoa me ɖe edzi esi wòna amia bla suesuesue ɖe tsiawo me, eye wòkaka ɖiƒoƒoa, si wɔe be wòva sesẽ be woaɖe wo le tsia me. Lɔlɔ̃nu faa dɔwɔla akpe geɖe, ɖeviwo kple tsitsiawo siaa tso France ƒe akpa ɖesiaɖe va be yewoakpe asi ɖe eŋu woaɖe ami gblẽnu sia le kpeawo ŋu kple kea me.\nAfɔkua gblẽ nu vevie le yame kple nugbagbe siwo le atsiaƒu me ŋu. Egblẽ nu geɖe le dɔwɔƒe siwo dzraa fɔlĩ kple gomelãwo ŋu ŋutɔ. Le xeviŋutinunyalawo ƒe nya nu la, ne mede ɖeke o la, ƒutaxevi 400,000 ya teti—tsalɛwo, dayi, gbekpakpaxewo, kple vevietɔ atsiaƒu me hɔnɛwo—ku. Xexlẽme ma de esiwo ku esime amitsɔʋu si nye Amoco Cadiz, nyrɔ le teƒe si didi tso Brittany-ƒuta le March 1978 me la teƒe ewo. England, Ireland, kple Scotland, ye xeviawo dometɔ geɖe tso va France ƒe ƒutawo le vuvɔŋɔlia me. Rochefort Xeviwo Takpɔha ƒe amegã gblɔ be: “Enye mɔ̃memi si gbagba ɖe tsi dzi si gblẽ nu ŋutɔ. Eyae nye vɔ̃ɖitɔ kekeake kura si míekpɔ kpɔ. . . . Míele vɔvɔ̃m be ŋusẽ avɔ le xevi siwo mebɔ o ŋu alo woavɔ kura gɔ̃ hã le France ƒe ƒutawo.”\nWozã helikɔpta tsɔ ɖe ame geɖe abe alesi wòdze le Cuxac d’Aude afisia ene\nKetekemɔ sia si to weingble si tsrɔ̃ me la meganyo woazã o\nƲu alafa nane siwo gbã kaka ɖe afisiafi\nLe Villedaigne la, ahom la sika ŋutsu sia gaƒoƒo adre\nPine tiwo ŋe abe matsesitiwo ene le Creuse dɔwɔƒea\nLe Versailles Fiasã ƒe abɔwo ɖeɖe me la, ati 10,000 mu\nŊufɔke le Saint-Pierre-sur-Dives, Normandy\nYehowa Ðasefowo ƒe hatsotsowo le ame tsitsiwo ƒe aƒe aɖe dzram ɖo le La Redorte (etame) dutakpexɔ le Raissac d’Aude (ɖusime)\nƉoe Ɖe Amewo Ɖoe Ɖe Amewo Esi Ahom la Tu Vɔ—Kpekpeɖeŋunadɔ Siwo Wowɔ Le France\ng00 7/8 axa 17-21\nÐe Agbe Va Le Nu Tsɛ Zum Wua?\nAleke Wowɔna Dea “Amewuwu ƒe Numamezuzu” ƒe Dzi Ƒo?\nKpekpe Ðe Sɔhɛwo Ŋu be Woasi le “Amewuwu ƒe Numamezuzu” Nu\nKo Alɔgbɔnu—Eɖea Vi na Wò!\nÐe Wòle Be Mava Nɔ Dukɔ Bubu Mea?\nAmekae Nye Subɔla?\nAfɔku Siwo Le Femaxeeʋu Ðoɖo Me\nTɔsisi Eve Aɖewo ƒe Ŋutinya\nAspirin Zazã Gbesiagbe—Enyo alo Menyo O?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO July 8, 2000\nƉoe Ɖe Amewo Ɖoe Ɖe Amewo MAGAZINEWO July 8, 2000\nMAGAZINEWO July 8, 2000


Armenia Dze Dziɖuɖudɔ Si Menye Asrafodɔ O Ƒe Ðoɖo Gɔme Dzidzedzetɔe\nGBE BUBU Afrikaans Albanian Armenian Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kikaonde Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Xhosa Zulu\nArmenia-dziɖuɖua de dziɖuɖudɔ si menye asrafodɔ o wɔwɔ ƒe ɖoɖo aɖe to me na ame siwo gbe be yewomaxɔ asrafo ƒe hehe o le dzitsinya ta la ƒe ɖekae nye esia. Eye edze abe nuwo le afɔ tsɔm nyuie ene. Ame gbãtɔ siwo kpɔ gome le ɖoɖo yeye sia mee nye ɖekakpui Yehowa Ðasefowo eye wowɔ dɔ siwo ɖe vi na dukɔa le esi teƒe be woade wo gaxɔ me be wogbe be yewomaxɔ asrafo ƒe hehe o ta.\nTso ƒe 1985 me la, ne ɖekakpui Ðasefo siwo le Armenia la gbe be yewomaxɔ asrafo ƒe hehe o le dzitsinya ta la, tiatia ɖeka koe dzea ŋgɔ wo, eyae nye be woalé wo ade ga. Esi wònye be ɖoɖo aɖeke mele dukɔa ƒe se me be woate ŋu awɔ dziɖuɖudɔ bubu aɖe ɖe asrafowo ƒe hehexɔxɔ teƒe o ta la, wolé Yehowa Ðasefo siwo wu 450 de ga le ƒe 20 kple edzivɔ siwo va yi me. Zi geɖe la, wonɔa ga me le nɔnɔme sesẽtɔwo me. Nɔnɔme sia va trɔ le June 2013 me esi Armenia-dziɖuɖua va wɔ ɖoɖo be woate ŋu awɔ dziɖuɖudɔ bubuwo ɖe asrafo ƒe hehexɔxɔ teƒe.\nOctober 23, 2013 dzie Armenia Dukɔa Ƒe Kɔmiti da asi ɖe ame 57 aɖewo siwo bia be woaɖe mɔ na yewo yewoawɔ dziɖuɖudɔ bubuwo ɖe asrafo ƒe hehexɔxɔ teƒe, siwo katã nye Yehowa Ðasefowo, ƒe biabiawo dzi. * Eye esiae nye zi gbãtɔ kɔmiti sia tso nya me alea. Emegbe Kɔmitia va da asi ɖe Ðasefo bubuwo hã ƒe biabiawo dzi. Ðekakpui Ðasefo 71 dze woƒe dɔawo gɔme le January 13, 2014 ƒe kwasiɖa me. Kaka ƒe 2014 nawu enu la, Ðasefo siwo wu 126 lae wɔ dziɖuɖudɔ siwo menye asrafodɔ o.\nNu Kae Nye Dziɖuɖudɔ Si Menye Asrafodɔ O?\nEnye dɔ siwo menye asrafodɔ o, eye wonaa mɔnukpɔkpɔ dumeviwo be woawɔ dɔ siwo aɖe vi na woƒe nutoa me tɔwo evɔ dɔ siawo maɖe fu na woƒe dzitsinya o. Dɔ siawo nye dukɔmevidɔ le mɔ sia nu be womele asrafowo ƒe dzikpɔkpɔ te o, eye wonyea dɔ siwo ŋu bubu le eye woɖea vi na amewo. Nu siwo dɔ siawo wɔwɔ lɔna ɖe eme kple ɣeyiɣi siwo woɖona be woatsɔ awɔ dɔ siawo la ɖenɛ fiana be menye ɖe wotsɔe le to hem na wo o. Ɣeyiɣi siwo wowɔa dɔ la megbɔa ɣeyiɣi agbɔsɔsɔ si dzi xexemedukɔwo da asi ɖo la dzi o, eyae nye be ɣeyiɣia masɔ gbɔ wu ɣeyiɣi si woatsɔ axɔ asrafowo ƒe hehe ƒe teƒe 150 le alafa me o. Dziɖuɖudɔ bubu siwo wotea ŋu wɔna le asrafo ƒe hehexɔxɔ teƒe la dometɔ aɖewoe nye aɖaŋuɖoɖo na ƒomewo kple ame siwo le gakuxiwo me tom, mɔdzikpɔkplɔ, nudzadzraɖodɔ, gbeɖuɖɔlɔlɔ, kpekpe ɖe dɔnɔdzikpɔlawo ŋu, lɛtawo ŋu dɔwɔwɔ, klakedɔwɔwɔ, aƒemedzadzraɖo, dɔnɔkɔʋukuku kple dɔwɔwɔ le dɔwɔƒewo.\nÐoɖoa Le Afɔ Tsɔm Nyuie\nNu siwo ɖo kpe edzi be dziɖuɖudɔ bubuwo wɔwɔ ɖe asrafo ƒe hehexɔxɔ teƒe ƒe ɖoɖoa le afɔ tsɔm nyuie la dze kɔtɛe le Ðasefoawo ƒe dɔmemegãwo, dɔdzikpɔlawo kple dɔwɔhatiwo ƒe nyagbɔgblɔwo me. Ame siawo de dzesi ɖekakpui Ðasefo siawo ƒe kutrikuku, kpekpeɖeŋu siwo wonaa amewo kple woƒe nɔnɔme nyuiwo. Dukɔa ƒe Kɔmitia me tɔ geɖewo gblɔ be dɔ siwo wɔm Ðasefoawo le la le vi ɖem na Armenia-dziɖuɖua eye wodoa vevie dɔ wɔna.\n“Miele dɔ gã aɖe wɔm na dukɔa, evɔ fetu sue aɖe ko miexɔna. Edze ƒãa be dɔ sesẽ wɔlawoe mienye.”—Yerevan/Shengavit Nutomedɔwo ƒe dɔdzikpɔla.\n“Eme nyo na mi ŋutɔ! Miedzea agbagba be yewoanɔ agbe ɖe Kristotɔwo ƒe sewo nu, evɔ miegadzea agbagba vevie be yewoawɔ nu siwo aɖe vi na mia haviwo hã.”—Vidzikpɔla le tsɔ̃eviwo nɔƒe si Ðasefowo wɔ dɔ le.\n“Ðe miaƒe hametɔ aɖewo gali siwo le abe miawo enea? Mina woava wɔ dɔ nam!”—Yerevan/Arabkir Nutomedɔwo ƒe dɔmemegã.\nÐasefo siwo le dziɖuɖudɔ si menye asrafodɔ o wɔm la kplɔ Yerevan, Dukɔa Ƒe Ablɔ me eye wodzra eme ɖo nyuie.\nÐasefo siwo wɔ dziɖuɖudɔ bubuwo ɖe asrafo ƒe hehexɔxɔ teƒe ŋutɔ hã gblɔ nya nyui geɖewo tso dɔ siwo wowɔ la ŋu.\n“Ale si nye dɔwɔhatiwo lɔ̃am hedea bubu ŋunye la doa dzidzɔ nam ŋutɔ. Esi medze dɔ tsi aƒe me gbe ɖeka la, nye dɔwɔhatiwo yɔm be yewoakpɔ nye fɔfɔme ɖa. Mebu esiawo katã be wonye yayra nam, elabe esiawo katã kpena ɖe ŋunye mesubɔa Mawu fuɖename aɖeke manɔmee.”—Gevorg Taziyan, si wode dɔ asi na be wòanye ʋukula ƒe kpeɖeŋutɔ na Dziɖuɖudɔwɔƒe Si Kpɔa Nyadzɔdzɔ Kpatawo Gbɔ ƒe Alɔdze Si Le Nutoa Me\n“Le dɔwɔƒewo la, mí kple míaƒe dɔdzikpɔlawo kple dɔwɔhatiwo dome le nyuie. Esi míekpɔ ale si wotsɔa ɖe le eme na mí la, míawo hã míedzea agbagba tsɔa ɖe le eme na wo. Ɣeaɖewoɣi la, wodea dɔ aɖewo mía si, togbɔ be dɔ mawo menye mía tɔ o hã la, míewɔa wo faa.”—Samvel Abrahamyan, si wode dɔ asi na be wòanye Sevan Tagbɔdɔlélawo Ƒe Kɔdzi ƒe abɔmedzraɖola.\n“Mí ame 13 aɖewoe te dɔwɔwɔ le Dziɖuɖudɔwɔƒe Si Kpɔa Nyadzɔdzɔ Kpatawo Gbɔ le January 14, 2014 dzi. Tso ɣemaɣi va se ɖe fifia la, mí kple ame sia ame dome le nyuie ŋutɔ. Masɔmasɔ aɖeke mele mí kple dɔdzikpɔlawo dome o. Ale si míewɔa dɔ ɖekae la wɔa dɔ ɖe wo dzi ŋutɔ.”—Artsrun Khachatryan, si wode dɔ asi na be wòanye abɔmedzraɖola le Dziɖuɖudɔwɔƒe Si Kpɔa Nyadzɔdzɔ Kpatawo Gbɔ.\nNu siwo koŋ gbɔ wòtso be Armenia-dziɖuɖua ƒe dziɖuɖudɔ bubuwo wɔwɔ ɖe asrafo ƒe hehexɔxɔ teƒe ƒe ɖoɖoa tsɔ afɔ nyuie lae nye ale si dɔdzikpɔlawo kple dɔmemegãwo wɔ nu aduadu hekpe ɖe Yehowa Ðasefoawo ƒe kutrikuku le dɔ me kple woƒe nɔnɔme nyuiwo ŋu. Yehowa Ðasefo siwo le Armenia kpɔ ŋudzedze ɖe mɔnukpɔkpɔ si dziɖuɖua na wo be woawɔ dziɖuɖudɔ siwo mana be woada woƒe mawudzixɔsewo dzi o alo woade wo ga le esi wogbe be yewomaxɔ asrafo ƒe hehe o le dzitsinya ta la ŋu.\n^ mm. 4 Ne èdi be yeaxlẽ nu geɖe tso nya sia ŋu la, xlẽ nyati si nye “Armenia-dziɖuɖua Wɔ Ðoɖo Be Amewo Nawɔ Dziɖuɖudɔ Siwo Menye Asrafodɔ O”\nNyɔnu aɖe si nye dɔnɔdzikpɔla le Yerevan-dua ƒe dɔnɔdzikpɔƒe aɖe la kpɔ ŋudzedze ɖe ɖekakpuiawo dometɔ ɖeka ƒe dɔwɔwɔ ŋu ale gbegbe be eŋlɔ lɛta na Dukɔa Ƒe Kɔmitia ƒe zimenɔla si kpɔa Dziɖuɖudɔ Bubuwo Wɔwɔ Le Asrafodɔ Teƒe Ƒe Ðoɖoa dzi tsɔ ɖe eƒe ŋudzedzekpɔkpɔ fia. Nyɔnua ŋlɔ bena: “Medi be mada akpe na Gnel Sargsyan, si nye Yehowa Ðasefo la etɔxɛe. . . . Gnel doa vevie dɔ, eƒe tagbɔ ɖa, ebɔbɔ eɖokui, eda sɔ eye wògbɔa dzi ɖi hã. . . . Ebua ame bubuwo ƒe kuxiwo abe eya ŋutɔ tɔwo ene, eye wòle klalo be yeana kpekpeɖeŋu ne hiahiã aɖe do mo ɖa.” Nya kae Gnel gblɔ tso lɛtaa ŋu? Egblɔ be: “Eƒe akpedalɛta dzɔ dzi nam ŋutɔ. Meɖoe kplikpaa be nyematsɔ tu awɔ nu vevi amewo o, ke boŋ makpe ɖe amewo ŋu ale si mate ŋui. Dziɖuɖudɔ bubuwo wɔwɔ ɖe asrafodɔ teƒe ƒe ɖoɖo sia na mɔnukpɔkpɔm mewɔ nu nyui siwo na nye dzi dze eme.”


Nyaɖeɖefia 15 | Biblia Le Internet Dzi | Xexe Yeye Gɔmeɖeɖe (1984)\n15 Eye mekpɔ dzesi bubu aɖe le dziƒo, si lolo, eye wòwɔ nuku: mawudɔla adre siwo si fuwɔame adre le la. Fuwɔame siawoe nye mamlɛtɔwo, elabena woawo dzie woato ahe Mawu ƒe dziku la ava nuwuwu. 2 Eye mekpɔ nane si ɖi atsiaƒu si le abe ahuhɔ̃e ene, si wotsɔ dzo tsaka, kple ame siwo ɖu lã wɔadã la kple eƒe nɔnɔmewɔwɔ la kpakple eƒe ŋkɔ ƒe xexlẽme dzi la wole tsitre ɖe atsiaƒu, si le abe ahuhɔ̃e ene la gbɔ, eye Mawu ƒe kasaŋkuwo le wo si. 3 Eye wole Mose, Mawu ƒe kluvi la, ƒe ha kple Alẽvi la ƒe ha dzim le gbɔgblɔm be: “Yehowa Mawu, Ŋusẽkatãtɔ, wò dɔwɔwɔwo nye gã, eye wowɔ nuku. Fia mavɔmavɔtɔ, wò mɔwo le dzɔdzɔe, eye wonye nyateƒe. 4 Yehowa, ame kae li, si mavɔ̃ wò ado wò ŋkɔ la ɖe dzi o, esi wònye wò ɖeɖe koe nye nuteƒewɔla? Elabena dukɔwo katã ava de ta agu le ŋkuwòme, elabena wona wò ɖoɖo dzɔdzɔeawo dze ƒãa.” 5 Eye le nu siawo megbe la, mekpɔ, eye woʋu ɖaseɖiɖi ƒe agbadɔ la ƒe kɔkɔeƒe la le dziƒo, 6 eye mawudɔla adre, siwo si fuwɔame adreawo le la do tso kɔkɔeƒe la, eye wodo aklala dzadzɛ si le dzo dam, eye wotsɔ sikalidziblanuwo bla woƒe akɔta. 7 Eye nu gbagbe eneawo dometɔ ɖeka tsɔ sikagba adre siwo Mawu, ame si le agbe tso mavɔ me yi mavɔ me, ƒe dɔmedzoe yɔ taŋ la na mawudɔla adreawo. 8 Eye dzudzɔ yɔ kɔkɔeƒe la, le Mawu ƒe ŋutikɔkɔe kple eƒe ŋusẽ la ta, eye ame aɖeke mete ŋu ge ɖe kɔkɔeƒe la o, va se ɖe esime wowu mawudɔla adreawo ƒe fuwɔame adreawo nu.


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Urdu Vietnamese Zulu\n‘Gbɔgbɔ la ŋu bubu hea agbe vɛ.’—ROMATƆWO 8:6.\n1, 2. Vovototo kae Biblia de “ŋutilã” kple “gbɔgbɔ” dome?\nAGBEDZADZƐNƆNƆ me léle ɖe asi le Mawu ŋkume le ame gblẽku siwo kpɔa dzidzɔ ɖe vivisese na ŋutilã ƒe dzodzrowo ŋu dome mele bɔbɔe kura o. Ke hã Ŋɔŋlɔawo de vovototo “ŋutilã” kple “gbɔgbɔ” dome, eye wòna vovototo si le mɔɖeɖe le ame ɖokui ŋu be nuvɔ̃ŋutilã nakpɔ ŋusẽ ɖe ame dzi me tsonu wɔnublanuiwo kple mɔɖeɖe le ame ɖokui ŋu be Mawu ƒe gbɔgbɔ kɔkɔe nakpɔ ŋusẽ ɖe ame dzi ƒe yayrawo dome la dze kɔte.\n2 Le kpɔɖeŋu me, Yesu Kristo gblɔ be: “Gbɔgbɔ la gbɔa agbe, ŋutilã menyo na naneke o; nya, siwo megblɔ na mi la, [gbɔgbɔ] kple agbe wonye.” (Yohanes 6:63) Apostolo Paulo ŋlɔ na Kristotɔ siwo nɔ Galatia la bena: “Ŋutilã la tsi tre ɖe gbɔgbɔ la ŋuti, eye gbɔgbɔ la tsi tre ɖe ŋutilã la ŋuti; elabena esiawo tsi tre ɖe wo nɔewo ŋuti.” (Galatiatɔwo 5:17, NW) Paulo gblɔ hã be: “Amesi ƒã nu ɖe eƒe ŋutilã me la, aŋe gbegblẽ atso eƒe ŋutilã me; ke amesi ƒã nu ɖe [gbɔgbɔ] me la, aŋe agbe mavɔ atso [gbɔgbɔ] me.”—Galatiatɔwo 6:8.\n3. Nukae hiã be woado le nudzodzro kple tamesusu vɔ̃ ƒe kluvinyenye si me?\n3 Yehowa ƒe gbɔgbɔ kɔkɔe—si nye eƒe dɔwɔŋusẽ—ate ŋu aɖe “ŋutilã ƒe dzodzro” makɔmakɔwo kple míaƒe nuvɔ̃ŋutilã ƒe ŋusẽkpɔɖeamedzi gbegblẽ la ɖa le mía me keŋkeŋ. (Petro I, 2:11) Be míado le nudzodzro vɔ̃wo ƒe kluvinyenye si me la, ele vevie be Mawu ƒe gbɔgbɔ nakpe ɖe mía ŋu, elabena Paulo ŋlɔ bena: “Ŋutilã la ŋu bubu hea ku vɛ, ke gbɔgbɔ la ŋu bubu hea agbe kple ŋutifafa vɛ.” (Romatɔwo 8:6, NW) Nukae gbɔgbɔ la ŋu bubu fia?\n“Gbɔgbɔ la Ŋu Bubu”\n4. Nukae “gbɔgbɔ la ŋu bubu” fia?\n4 Esi Paulo ŋlɔ nu tso “gbɔgbɔ la ŋu bubu” ŋuti la, ezã Helagbe me nya si fia “alesi wobua nu ŋui, susu dada ɖe nane dzi, . . . taɖodzinu, nudidi, agbagbadzedze.” Dɔwɔnya si ɖii fia be “woabu tame, woabu nu ŋu le mɔ aɖe nu.” Eyata, gbɔgbɔ la ŋu bubu fia Yehowa ƒe dɔwɔŋusẽ ƒe ŋusẽkpɔɖeamedzi, amedziɖuɖu, kple ameʋaʋã. Efia be míalɔ̃ faa be Mawu ƒe gbɔgbɔ kɔkɔe nakpɔ ŋusẽ blibo ɖe míaƒe tamebubu, nudzodzrowo, kple nudidiwo dzi.\n5. Aleke gbegbee wòle be míaɖe mɔ le mía ɖokui ŋu na gbɔgbɔ kɔkɔea ƒe ŋusẽkpɔɖeamedzi?\n5 Paulo ɖo kpe alesi gbegbe wòle be míaɖe mɔ le mía ɖokui ŋu gbɔgbɔ kɔkɔea nakpɔ ŋusẽ ɖe mía dzii la dzi esi wòƒo nu tso ‘kluvinyenye na gbɔgbɔa’ ŋu. (Romatɔwo 7:6) Esi Kristotɔwo xɔ Yesu ƒe tafevɔsa dzi se ta la, woɖe wo tso nuvɔ̃ ƒe kluvinyenye me eye ‘woku’ le kluvinyenye na woƒe tsã gbenɔnɔ gome. (Romatɔwo 6:2, 11) Amesiwo ku le kpɔɖeŋumɔ sia nu la kpɔtɔ le agbe le ŋutilã me eye fifia wovo adze Kristo yome anye ‘dzɔdzɔenyenye ƒe kluviwo.’—Romatɔwo 6:18-20.\n6. Tɔtrɔ kae amesiwo va zua ‘dzɔdzɔenyenye ƒe kluviwo’ wɔna?\n6 Tɔtrɔ tso ‘nuvɔ̃ ƒe kluvinyenye’ me azu ‘dzɔdzɔenyenye ƒe kluviwo’ asubɔ Mawu nye tɔtrɔ wɔnuku vavã. Paulo ŋlɔ nu tso ame aɖewo siwo wɔ tɔtrɔ sia ŋu be: “Wole tsi na mi, ke wona mia ŋuti kɔ, ke wotso afia na mi le Aƒetɔ Yesu ƒe ŋkɔ la kple mía Mawu ƒe [gbɔgbɔ] la me.”—Romatɔwo 6:17, 18; Korintotɔwo I, 6:11.\n7. Nukatae wòle vevie be Yehowa ƒe nukpɔsusu le nyawo ŋu nanɔ mía si?\n7 Be míate ŋu awɔ tɔtrɔ ɖedzesi sia la, ehiã be míasrɔ̃ nu tso alesi Yehowa bua nuwoe ŋu gbã. Ƒe alafawoe nye si va yi la, hakpala Dawid ƒo koko na Mawu vevie be: “Yehowa, ɖe wò mɔwo fiam . . . Na mazɔ le wò nyateƒe me, eye nafia num.” (Psalmo 25:4, 5) Yehowa ɖo to Dawid, eye Ate ŋu aɖo to esubɔla siwo li egbea hã ƒe gbedodoɖa siawo tɔgbe. Esi Mawu ƒe mɔwo kple eƒe nyateƒea le dzadzɛ hele kɔkɔe ta la, ŋugbledede le wo ŋu akpe ɖe mía ŋu ne vivisese na ŋutilã me dzodzro makɔmakɔwo ƒe tetekpɔ va mía dzi.\nAkpa Vevi si Mawu ƒe Nya Wɔna\n8. Nukatae wòle vevie be míasrɔ̃ Biblia?\n8 Mawu ƒe Nya, Biblia, nye eƒe gbɔgbɔa ƒe dɔwɔwɔwo dometɔ ɖeka. Eyata mɔ vevi siwo dzi míana gbɔgbɔ ma nawɔ dɔ ɖe mía dzi le dometɔ ɖekae nye Biblia xexlẽ kple esɔsrɔ̃—gbesiagbe, alesi wòanya wɔe. (Korintotɔwo I, 2:10, 11; Efesotɔwo 5:18) Biblia me nyateƒe kple gɔmeɖosewo dede míaƒe susu kple dzi me akpe ɖe mía ŋu míanɔ te sesĩe ne wodze míaƒe gbɔgbɔmemenyenye dzi. Ẽ, ne agbegbegblẽnɔnɔ ƒe tetekpɔwo do mo ɖa la, Mawu ƒe gbɔgbɔ ate ŋu aɖo ŋku Ŋɔŋlɔawo me ŋkuɖodzinya kple gɔmeɖose siwo fiaa mɔ ame siwo ate ŋu ado ŋusẽ míaƒe tameɖoɖo kplikpaa be míawɔ nu le ɖekawɔwɔ me kple Mawu ƒe lɔlɔ̃nu dzi na mí. (Psalmo 119:1, 2, 99; Yohanes 14:26) Esia awɔe be womable mí ade nugbegblẽwɔwɔ me o.—Korintotɔwo II, 11:3.\n9. Aleke Biblia-sɔsrɔ̃ doa ŋusẽ tame si míeɖo be míalé mía kple Yehowa dome ƒomedodo me ɖe asii?\n9 Ne míeyi edzi do vevie nu srɔ̃ Ŋɔŋlɔawo anukwareɖiɖitɔe to Biblia-srɔ̃gbalẽwo dzi la, Mawu ƒe gbɔgbɔ kpɔa ŋusẽ ɖe míaƒe susu kple dzi dzi, eye wònaa míaƒe bubudede Yehowa ƒe dzidzenuwo ŋu dea to ɖe edzi. Míaƒe ƒomedodo kple Mawu va zua nu vevitɔ wu na mí le míaƒe agbe me. Ne míedze ŋgɔ tetekpɔ la, míebua vivi si míase le nu gbegblẽa wɔwɔ me ŋu o. Ke boŋ nusi ŋu míatsi dzi ɖo gbãe nye nuteƒewɔwɔ me léle ɖe asi na Yehowa. Ŋudzedzekpɔkpɔ vevie ɖe ƒomedodo si le mía kplii dome ŋu ʋãa mí be míatsi tre ɖe dzodzro ɖesiaɖe si ade abi eŋu alo agblẽ edome la ŋu.\n10. Be míabu gbɔgbɔ la ŋu la, nukatae toɖoɖo Yehowa ƒe se le vevie?\n10 Ne míabu gbɔgbɔ la ŋu la, ekema Mawu ƒe Nya ŋuti sidzedze ɖeɖe mesɔ gbɔ o. Yehowa ƒe dzidzenuwo ŋuti gɔmesese geɖe su Fia Salomo si, gake edo kpo agbenɔnɔ ɖe wo nu le eƒe agbenɔɣi mamlɛawo me. (Fiawo I, 4:29, 30; 11:1-6) Ne míebua gbɔgbɔ la ŋu la, míakpɔ alesi wòhiãe be menye nusi Biblia gblɔ nyanya koe le vevie o, ke be ehiã be míaɖo to Mawu ƒe se tso dzi blibo me. Ema fia be míanɔ Yehowa ƒe dzidzenuwo me dzrom tsitotsito ahanɔ agbagba dzem vevie be míalé wo me ɖe asi. Nɔnɔme sia nɔ hakpala la si. Edzi ha be: “Aleke gbegbe nyemehelɔ̃a wò se lae o! Nye ŋugbledede wònye ɖaa.” (Psalmo 119:97) Ne míetsi dzi ɖe Mawu ƒe se dzi wɔwɔ ŋu nyateƒe la, míedzea mawumenɔnɔmewo ɖeɖe fia gɔme. (Efesotɔwo 5:1, 2) Le esi teƒe be nugbegblẽwɔwɔ nadzro mí vevie wɔnamanɔŋutɔe la, míaɖe gbɔgbɔa ƒe kutsetse boŋ afia, eye didi be míawɔ nusi dzea Yehowa ŋu aɖe mí ɖa tso ‘ŋutilã ƒe dɔwɔwɔ’ gbegblẽwo ŋu.—Galatiatɔwo 5:16, 19-23; Psalmo 15:1, 2.\n11. Aleke nàɖe emee be Yehowa ƒe se si tsri matrewɔwɔ la nye takpɔkpɔ na mí?\n11 Aleke míate ŋu atu bubu deto kple lɔlɔ̃ ɖo na Yehowa ƒe sewo? Mɔawo dometɔ ɖekae nye asixɔxɔ si le wo ŋu me dzodzro tsitotsito. De ŋugble le Mawu ƒe se si ɖe mɔ ɖe gbɔdɔdɔnuwɔnawo ŋu le srɔ̃ɖeɖe ɖeɖeko me eye wòxe mɔ ɖe matrewɔwɔ kple ahasiwɔwɔ ŋu la ŋuti kpɔ. (Hebritɔwo 13:4) Ðe se sia dzi wɔwɔ na nu nyui aɖe le mía ŋu toma? Ðe Dziƒofofo lɔ̃ame ade se aɖe si ana be nane si aɖe vi na mí masu mía si oa? Kura o! Kpɔ nusi le dzɔdzɔm le ame geɖe siwo menɔa agbe ɖe Yehowa ƒe agbenyuinɔnɔ ƒe dzidzenuwo nu o ƒe agbe me ɖa ko. Gbɔmeyafuwo fɔfɔ na woɖea fu zi geɖe alo ɖewohĩ enaa wogena ɖe srɔ̃ɖeɖe me esi womele klalo nɛ hafi o kple esi me dzidzɔ mele o me. Ehiã be ame geɖe nanyi vi srɔ̃ŋutsu alo srɔ̃nyɔnu manɔmee. Gakpe ɖe eŋu la, amesiwo wɔa matre ɖe mɔ le wo ɖokui ŋu na nulɔdɔwo xɔxɔ. (Korintotɔwo I, 6:18) Eye ne Yehowa subɔla wɔ matre la, dzi ƒe fuɖename si me wòato la nu ate ŋu asẽ ŋutɔ. Agbagbadzedze be woatsi dzitsinya ƒe fɔbubu ame nu ate ŋu ana woatsi zãdomadɔlɔ̃e ahana ame ƒe susu nade vovo ge ado kpoe. (Psalmo 32:3, 4; 51:5) Ekema ɖe medze ƒã be ɖe Yehowa de se ɖe matrewɔwɔ nu be yeatsɔ akpɔ mía tae oa? Ẽ, viɖe geɖe le agbedzadzɛnɔnɔ me léle ɖe asi me vavã!\nDo Gbe Ða Nàbia Yehowa ƒe Kpekpeɖeŋu\n12, 13. Nukatae wòsɔ be míado gbe ɖa ne dzodzro vɔ̃wo le fu ɖem na mí?\n12 Le nyateƒe me la, gbɔgbɔa ŋu bubu bia gbedodoɖa tso dzi me. Esɔ be míabia Mawu ƒe gbɔgbɔ ƒe kpekpeɖeŋu, elabena Yesu gblɔ be: ‘Ne mienya alesi miana nunana nyui mia viwo la, aleke wɔ Fofo, si le dziƒo la, mana gbɔgbɔ kɔkɔe amesiwo bianɛ la oa?’ (Luka 11:13) Míate ŋu aɖe míaƒe ŋuɖoɖo ɖe gbɔgbɔa ŋu bena wòakpe ɖe mía ŋu míaɖu míaƒe gbɔdzɔgbɔdzɔwo dzi afia le gbedodoɖa me. (Romatɔwo 8:26, 27) Ne míede dzesii be dzodzro alo nɔnɔme gbegblẽwo le ŋusẽ kpɔm ɖe mía dzi, alo ne haxɔsetɔ lɔ̃ame aɖe he míaƒe susu va edzi la, nunya anɔ eme be míaƒo nu tso kuxia ŋu tẽ le míaƒe gbedodoɖa me eye míabia be Mawu nakpe ɖe mía ŋu míaɖu nɔnɔme siawo dzi.\n13 Yehowa ate ŋu akpe ɖe mía ŋu míaƒe susu nanɔ nusiwo le dzɔdzɔe, nusiwo le dzadzɛ, nusiwo dze na wɔwɔ, kple nusiwo dze na kafukafu la ŋu. Eye aleke gbegbe wòsɔe be míaƒo koko nɛ vevie ale be “Mawu ƒe ŋutifafa” nadzɔ míaƒe dziwo kple míaƒe tamesusuwo ŋui enye si! (Filipitɔwo 4:6-8) Eyata mina míado gbe ɖa be Yehowa nakpe ɖe mía ŋu “[míadze] dzɔdzɔenyenye, mawusosroɖa, dzixɔse, lɔlɔ̃, dzidodo, dɔmefafa yome.” (Timoteo I, 6:11-14) Le míaƒe Dziƒofofoa ƒe kpekpeɖeŋu me la, dzimaɖitsitsiwo kple tetekpɔwo nu masẽ kakaka agbɔ eme o. Ke boŋ ŋutifafa si Mawu nana asu mía si le agbe me.\nMègado Dziku na Gbɔgbɔ la O\n14. Nukatae Mawu ƒe gbɔgbɔ nye dzadzɛnyenye ƒe ŋusẽ?\n14 Yehowa subɔla tsitsiwo tsɔa Paulo ƒe aɖaŋuɖoɖo sia wɔa dɔe, si gblɔ be: “Migatsi gbɔgbɔ la nu o!” (Tesalonikatɔwo I, 5:19) Esi Mawu ƒe gbɔgbɔ nye “kɔkɔenyenye ƒe [gbɔgbɔ]” ta la, ele dzadzɛ, hele kɔkɔe, fɔɖiɖi mele eŋu o. (Romatɔwo 1:4) Eyata ne gbɔgbɔ ma le dɔ wɔm ɖe mía dzi la, ekema enye kɔkɔenyenye, alo dzadzɛnyenye ƒe ŋusẽ. Ekpena ɖe mía ŋu míeléa agbedzadzɛnɔnɔ si dona tsoa toɖoɖo Mawu me ɖe asi. (Petro I, 1:2) Nuwɔna makɔmakɔ ɖesiaɖe fia bubumademade gbɔgbɔ ma ŋu, eye ema ate ŋu agblẽ nu le mía ŋu ale gbegbe. Le mɔ ka nu?\n15, 16. (a) Mɔ ka nue míate ŋu ado dziku na Mawu ƒe gbɔgbɔ le? (b) Aleke míate ŋu aƒo asa na dzikudodo na Yehowa ƒe gbɔgbɔe?\n15 Paulo ŋlɔ bena: “Eye migawɔ nusi ave Mawu ƒe gbɔgbɔ kɔkɔe la, si wotsɔ tre mia nu hena xɔxɔ ƒe ŋkeke la o.” (Efesotɔwo 4:30, NW) Ŋɔŋlɔawo ɖe Yehowa ƒe gbɔgbɔa fia be enye kpeɖodzi, alo ‘nusi gbɔna ƒe dzesi’ na Kristotɔ amesiamina nuteƒewɔlawo. Eye nu mae nye makumakugbenɔnɔ le dziƒo. (Korintotɔwo II, 1:22; Korintotɔwo I, 15:50-57; Nyaɖeɖefia 2:10) Mawu ƒe gbɔgbɔ ate ŋu afia mɔ amesiaminawo kple wo xɔlɔ̃ siwo si anyigbadzinɔnɔ ƒe mɔkpɔkpɔ le be woanɔ agbe nuteƒewɔwɔtɔe eye ate ŋu akpe ɖe wo ŋu woaƒo asa na dɔwɔwɔ vɔ̃wo.\n16 Apostoloa xlɔ̃ nu tsi tre ɖe alakpadada, fififi, ŋukpenanuwɔwɔ, kple bubuawo ŋu. Ne míeɖe mɔ le mía ɖokui ŋu nuwɔna siawo he mí la, míanɔ nu wɔm atsi tre ɖe Mawu ƒe Nya ƒe nuxlɔ̃ame si tso gbɔgbɔ me la ŋu. (Efesotɔwo 4:17-29; 5:1-5) Le mɔ aɖe nu la, ema afia be míele dziku dom na Mawu ƒe gbɔgbɔ, eye emae nye nusi míedi be míaƒo asa na. Le esia ta ne mía dometɔ aɖe dze egɔme le Yehowa ƒe Nya ƒe nuxlɔ̃ame gbem la, ɖewohĩ míadze egɔme anɔ nuwɔna alo nɔnɔme siwo akplɔ mí ade nuvɔ̃ si woɖo koŋ wɔ me eye wòana míabu Mawu ƒe ŋudzedzekpɔɖeameŋu kura. (Hebritɔwo 6:4-6) Togbɔ be ɖewohĩ míanɔ nuvɔ̃ wɔm fifia o hã la, míate ŋu anɔ nusiwo akplɔ mí aɖo ta ewɔwɔ me la wɔm. Ne míele nu wɔm tsi tre ɖe gbɔgbɔa ƒe mɔfiame ŋu la, míanɔ dziku dom nɛ. Míanɔ tsitre tsim ɖe Yehowa, amesi nye gbɔgbɔ kɔkɔea tsoƒe la, hã ŋu ahanɔ dziku dom nɛ. Esi míenye amesiwo lɔ̃ Mawu ta la, míedi be míawɔ nu ma gbeɖe o. Ke boŋ anyo ne mí katã míado gbe ɖa abia Yehowa ƒe kpekpeɖeŋu ale be míagado dziku na eƒe gbɔgbɔ o ke boŋ míawɔ nusi ana eƒe ŋkɔ kɔkɔe la ŋuti nakɔ to gbɔgbɔ la ŋu bubu ɣesiaɣi me.\nYi Edzi Nànɔ Gbɔgbɔ la Ŋu Bum\n17. Gbɔgbɔ me taɖodzinu siwo míate ŋu aɖo na mía ɖokui dometɔ aɖewoe nye kawo, eye nukatae nunya anɔ esia wɔwɔ me?\n17 Mɔ ɖedzesi aɖe si dzi míato ayi edzi anɔ gbɔgbɔ la ŋu bum enye be míaɖo gbɔgbɔ me taɖodzinuwo na mía ɖokui ahadze agbagba be míaɖo wo gbɔ. Le alesi míaƒe nuhiahiã kple nɔnɔmewo le nu la, taɖodzinu siwo míaɖo dometɔ aɖewo ate ŋu anye asitɔtrɔ le alesi míesrɔ̃a nui ŋu be wòanyo ɖe edzi, míaƒe gomekpɔkpɔ le gbeƒãɖeɖedɔa me dzidzi ɖe edzi, alo subɔsubɔmɔnukpɔkpɔ tɔxɛ aɖe, abe ɣeyiɣiawo katã ƒe mɔɖeɖedɔa, dɔwɔwɔ le Betel, alo dutanyanyuigbɔgblɔdɔa ene, si míaminyã. Esia ana míaƒe susu nanɔ gbɔgbɔmenuwo ŋu eye wòakpe ɖe mía ŋu míatsi tre ɖe míaƒe amegbetɔ ƒe gbɔdzɔgbɔdzɔwo ŋu be woagaɖu mía dzi o alo be ŋutilãmenudidi kple dzodzro siwo menɔ te ɖe Ŋɔŋlɔawo dzi o siwo bɔ ɖe nuɖoanyi siawo me nakpɔ ŋusẽ ɖe míaƒe nuwɔnawo dzi o. Le nyateƒe me la, esiae nye mɔ nyuitɔa, elabena Yesu xlɔ̃ nu be: “Migadzra nu nyuiwo ɖo na mia ɖokui le anyigba dzi, afisi agbagblaʋui kple nusiwo ɖua nu la, gblẽa nu le, eye fiafitɔwo dzea kpɔ va fia nu le la o; ke boŋ midzra nu nyuiwo ɖo na mia ɖokui le dziƒo, afisi agbagblaʋui kple nusiwo ɖua nu la, megblẽa nu le o, eye fiafitɔ medzea kpɔ va fia nu le o; elabena afisi wò nu nyui le la, afima wò dzi hã lanɔ.”—Mateo 6:19-21.\n18. Nukatae wòle vevie ŋutɔ be míayi edzi anɔ gbɔgbɔ la ŋu bum le ŋkeke mamlɛ siawo me?\n18 Le nyateƒe me la, gbɔgbɔ la ŋu bubu kple tsitretsitsi ɖe xexeame ƒe nudzodzrowo ŋue nye nusi me nunya le be míawɔ le ‘ŋkeke mamlɛ’ siawo me. (Timoteo II, 3:1-5) Ne èbu eŋu kpɔ la, “xexeame va yina kple eƒe nudzodzrowo; ke amesi wɔa Mawu ƒe lɔlɔ̃nu la, nɔa anyi yi ɖe mavɔmavɔ me.” (Yohanes I, 2:15-17) Le kpɔɖeŋu me, ne sɔhɛ Kristotɔ ɖo ɣeyiɣiawo katã ƒe subɔsubɔdɔa wɔwɔ eƒe taɖodzinui la, esia ate ŋu anye mɔfiame nɛ le tsitsi alo sɔhɛ me ƒe siwo me toto sesẽna me. Ne woƒoe ɖe ame sia nu be wòawɔ nu gbegblẽ la, eƒe susu anɔ nusi wòdi be yeawɔ le Yehowa ƒe subɔsubɔdɔa me la dzi. Gbɔgbɔmeme sia akpɔe be enye movidzɔdzɔ, alo bometsinu gɔ̃ hã, be yeaɖe asi le gbɔgbɔ me taɖodzinuawo yometiti ŋu le ŋutilãmenudidiwo alo nuvɔ̃ ƒe vivisese aɖewo ta. Ðo ŋku edzi be Mose, amesi nye gbɔgbɔmeme la “[tiae] be, yeakpe fu akpe ɖe Mawu ƒe dukɔ la ŋuti wu esi yeakpɔ nuvɔ̃ ƒe vivisese le ɣeyiɣi vi aɖe ko me.” (Hebritɔwo 11:24, 25) Míeɖanye ɖevi alo ame tsitsi o, míawo hã míawɔ tiatia ma ke ne míeyia edzi bua gbɔgbɔ la ŋu tsɔ wu be míabu nuvɔ̃ŋutilã ŋu.\n19. Ne míeyi edzi le gbɔgbɔ la ŋu bum la, viɖe kawoe míakpɔ?\n19 “Ŋutilã la ŋu bubu naa wozua Mawu ƒe futɔ” esime “gbɔgbɔ la ŋu bubu hea agbe kple ŋutifafa vɛ.” (Romatɔwo 8:6, 7, NW) Ne míeyi edzi le gbɔgbɔa ŋu bum la, ŋutifafa geɖe asu mía si. Akpɔ míaƒe dzi kple tamesusuwo ta tso míaƒe nuvɔ̃menyenye ƒe ŋusẽkpɔɖeamedzi me geɖe wu. Míate ŋu atsi tre ɖe nugbegblẽwɔwɔ ƒe tetekpɔwo nu wu. Eye Mawu akpe ɖe mía ŋu be míanɔ te ɖe aʋa si le edzi yim le ŋutilã kple gbɔgbɔ dome la nu.\n20. Nukatae kakaɖedzi ate ŋu anɔ mía si be míate ŋu aɖu dzi le ŋutilã kple gbɔgbɔ dome ʋawɔwɔa me?\n20 Ne míeyi edzi bua gbɔgbɔ la ŋu la, ƒomedodo xɔasi aɖe ayi edzi anɔ mía kple Yehowa, amesi nye agbe kple gbɔgbɔ kɔkɔe siaa tsoƒe la, dome. (Psalmo 36:10; 51:13) Satana Abosam kple eƒe dɔtsɔlawo le nusianu si woate ŋui wɔm be yewoagblẽ mía kple Yehowa Mawu dome ƒomedodo me. Wotena kpɔna be yewoakpɔ ŋusẽ ɖe míaƒe susuwo dzi, esi wonyae be ne míena ta la, ana be míazu Mawu ƒe futɔwo eye míaku mlɔeba. Gake míate ŋu aɖu dzi le ŋutilã kple gbɔgbɔ dome ʋawɔwɔ sia me. Ema teƒee Paulo kpɔ, elabena esime wònɔ nu ŋlɔm tso eya ŋutɔ ƒe aʋaa ŋu la, ebia gbã be: “Amekae aɖem tso kuŋutilã si me mahã?” Emegbe esime wònɔ eɖem fia be ɖeɖekpɔkpɔ le bɔbɔe la, egblɔ be: “Meda akpe na Mawu to Yesu Kristo, mía Aƒetɔ, la dzi!” (Romatɔwo 7:21-25) Míawo hã míate ŋu ada akpe na Mawu to Kristo dzi be ena mɔ siwo dzi míato anɔ te ɖe amegbetɔ ƒe gbɔdzɔgbɔdzɔwo nu ahayi edzi anɔ gbɔgbɔ la ŋu bum kple agbe mavɔ nɔnɔ ƒe mɔkpɔkpɔ wɔnuku la mí.—Romatɔwo 6:23.\n• Nukae gbɔgbɔ la ŋu bubu fia?\n• Aleke míate ŋu ana Yehowa ƒe gbɔgbɔ nawɔ dɔ ɖe mía dzii?\n• Ðe nusita wòle vevie le aʋa si wɔm míele kple nuvɔ̃ me be míasrɔ̃ Biblia, míaɖo to Yehowa ƒe se, eye míado gbe ɖa nɛ, la me.\n• Aleke gbɔgbɔ me taɖodzinuwo ɖoɖo na mía ɖokui ana míanɔ agbemɔa dzii?\nBiblia-sɔsrɔ̃ kpena ɖe mía ŋu be míanɔ te sesĩe ne wodze mía dzi le gbɔgbɔ me\nEsɔ be míado gbe ɖa abia Yehowa be wòakpe ɖe mía ŋu míaɖu dzodzro vɔ̃wo dzi\nGbɔgbɔ me taɖodzinuwo akpe ɖe mía ŋu míayi edzi anɔ gbɔgbɔ la ŋu bum\nƉoe Ɖe Amewo Ɖoe Ɖe Amewo Bu Gbɔgbɔ La Ŋu Ne Nànɔ Agbe!\nw01 3/15 axa 15-19


1 Samuel 10 | Biblia Le Internet Dzi | Xexe Yeye Gɔmeɖeɖe\nWosi ami na Saul be wòazu fia (1-16)\nWoɖe Saul fia dukɔa (17-27)\n10 Eye Samuel tsɔ amigoe la hekɔ ami ɖe tame na Saul.+ Egbugbɔ nu nɛ gblɔ be: “Ðe Yehowa mesi ami na wò be nànye kplɔla+ ɖe eƒe domenyinu dzi oa?+ 2 Ne èdzo le gbɔnye egbea yina la, àkpɔ ŋutsu eve le Rahel+ ƒe yɔdo gbɔ le Benyamin-nuto la me le Zelza, eye woagblɔ na wò be: ‘Wokpɔ tedzi siwo di ge nèyi la, ke azɔ fofowò ɖe asi le tedziawo+ ƒe nya ŋu, eye wòtsi dzi ɖe ŋuwò le gbɔgblɔm be: “Nu kae mawɔ le vinye la ŋu?”’ 3 Yi azɔlia dzi tso afi ma va ɖo Tabor ƒe ati gã la gbɔ, eye àdo go ŋutsu etɔ̃ siwo yina Mawu vavã la gbɔ le Betel,+ ɖeka tsɔ gbɔ̃vi etɔ̃, ɖeka tsɔ abolo etɔ̃, eye ɖeka tsɔ wainze gã ɖeka. 4 Woabia wò agbe ta se, eye woana abolo eve wò; xɔ aboloawo. 5 Ema megbe àva Mawu vavã la ƒe togbɛ la dzi, afi si Filistitɔwo ƒe asrafoha aɖe le. Ne èva ɖo dua me la, àdo go nyagblɔɖilawo ƒe ha aɖe siwo ɖi tso togbɛ la dzi gbɔna, eye kasaŋku, axatsɛ, dze kple saŋku anɔ ɖiɖim le wo ŋgɔ, ke woawo ŋutɔwo anɔ nya gblɔm ɖi. 6 Yehowa ƒe gbɔgbɔ ava dziwò,+ eye àgblɔ nya ɖi kpe ɖe wo ŋu, eye àtrɔ azu ame bubu sãa.+ 7 Ne dzesi siawo va eme la, ekema wɔ nu sia nu si wò asi ate ŋui, elabena Mawu vavã la li kpli wò. 8 Eye nàdze ŋgɔnye ayi Gilgal,+ mava gbɔwò ava sa numevɔwo kple ŋutifafavɔwo. Nàlala ŋkeke adre va se ɖe esime mava gbɔwò, eye magblɔ nu si nàwɔ la na wò.” 9 Eye esi Saul trɔ be yeadzo le Samuel gbɔ ko la, Mawu trɔ eƒe dzi bubui, eye dzesi siawo katã va eme gbe ma gbe. 10 Eye wodzo le afi ma yi togbɛ la dzi, eye nyagblɔɖilawo ƒe ha aɖe va do goe. Enumake Mawu ƒe gbɔgbɔ va edzi,+ eye wòde asi nyagbɔgblɔɖi+ me le wo dome. 11 Eye esi ame siwo katã nyae tsã la kpɔe be ele nya gblɔm ɖi kpe ɖe nyagblɔɖilawo ŋu la, wobia wo nɔewo be: “Nu kae le Kis vi la wɔm? Ãa, Saul hãe le nyagblɔɖilawo domea?” 12 Eye ame aɖe bia be: “Ame kae nye wo fofo?” Esia tae wòzu lodonya wogblɔna be: “Ãa, Saul hãe le nyagblɔɖilawo domea?”+ 13 Esi wòwu nyagbɔgblɔɖia nu la, eyi togbɛ la dzi. 14 Emegbe Saul fofo nɔviŋutsu bia eya kple eƒe subɔvi la be: “Afi kae mieyi?” Eɖo eŋu be: “Tedziawo+ di gee míetso, eye míenɔ wo didi dzi, ke esi míekpɔ wo o la, míeyi Samuel gbɔ.” 15 Eye Saul fofo nɔviŋutsua bia be: “Meɖe kuku, gblɔe nam: nya kae Samuel gblɔ na mi?” 16 Saul ɖo eŋu na fofoa nɔviŋutsu la be: “Egblɔ na mí be woke ɖe tedziawo ŋu xoxo.” Ke Saul megblɔ fiaɖuɖu ŋu nya si Samuel gblɔ la ya nɛ o. 17 Eye Samuel yɔ dukɔ la ƒo ƒu ɖe Yehowa gbɔ le Mizpa,+ 18 eye wògblɔ na Israel-viwo be: “Ale Yehowa, Israel ƒe Mawu la, gblɔe nye esi: ‘Nyee kplɔ Israel dzoe le Egipte, eye meɖe mi tso Egipte+ si me kple fiaɖuƒe siwo katã nɔ mia tem ɖe anyi la si me. 19 Ke miawo miegbe mia Mawu,+ ame si ɖe mi tso vɔ̃ siwo tu mi kple miaƒe xaxawo katã me la egbea, eye miegblɔ be: “Gbeɖe, ke boŋ ɖo fia ɖe mía nu.” Eya ta mitɔ ɖe Yehowa ŋkume le miaƒe toawo kple miaƒe ame akpeakpeawo nu.’”* 20 Eya ta Samuel na Israel-toawo katã te va,+ eye wotia Benyamin-to la.+ 21 Emegbe wòna Benyamin-to la ƒe ƒomeawo te va, eye wotia Matri viwo ƒe ƒome la. Mlɔeba wotia Saul,+ Kis vi. Ke esi wodii la, womekpɔe o. 22 Eya ta wobia gbe Yehowa+ be: “Ðe ŋutsu la hã va afi sia?” Yehowa ɖo eŋu be: “Eyae nye esi be ɖe agbawo dome.” 23 Eya ta woƒu du yi ɖahee tso afi ma vɛ. Esi wòva tɔ ɖe dukɔa dome la, ekɔ ale gbegbe be ame bubuwo katã se abɔta nɛ.+ 24 Samuel gblɔ na dukɔ blibo la be: “Miele ame si Yehowa tia la kpɔma?+ Ame aɖeke mede enu le dukɔ blibo la katã me o!” Eye dukɔ blibo la de asi ɣlidodo me be: “Fia nenɔ agbe tegbee!” 25 Eye Samuel gblɔ nu si fia la abia tso wo si la na dukɔa,+ eye wòŋlɔe ɖe agbalẽ me tsɔ da ɖe Yehowa ŋkume. Emegbe Samuel ɖe asi le dukɔ blibo la ŋu, eye ame sia ame dzo yi aƒe me. 26 Saul dzo yi eƒe me le Gibea, eye kalẽtɔ siwo ƒe dzi Yehowa ʋã la yi kplii. 27 Ke ŋutsu yakame aɖewo ya gblɔ be: “Aleke ame sia awɔ aɖe mí?”+ Eya ta wodo vloe, eye wometsɔ nunana aɖeke vɛ nɛ o.+ Ke ezi kpi, mede nu eme o.\n^ Alo, “miaƒe hlɔ̃wo nu.”


Mawu Ƒe Ŋusẽ Gã La: Ŋusẽ Gã Le Yehowa Mawu Ŋusẽkatãtɔ La Si | Te Ðe Yehow Ŋu\nGBE BUBU Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hiligaynon Hindi Hungarian Igbo Iloko Indonesian Italian Japanese Kannada Kikongo Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malay Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Umbundu Uruund Venda Vietnamese Xhosa Yoruba Zulu\n1, 2. Nu wɔnuku kawo teƒee Eliya kpɔ va yi, gake nu wɔdɔɖeamedzi kawoe wòkpɔ esime wònɔ agado me le Xoreb-to dzi?\nELIYA kpɔ nu wɔnukuwo teƒe kpɔ. Ekpɔ eteƒe akpaviãwo tsɔ nuɖuɖu vɛ nɛ zi eve gbesiagbe esime wòsi va be. Ekpɔ eteƒe be wɔze kple amigoe aɖe meɖi gbɔlo o le dɔŋɔli didi aɖe. Ekpɔe kpɔ gɔ̃ hã be dzo ge tso dziƒo le eƒe gbedodoɖa ŋuɖoɖo me. (Fiawo I, ta 17, 18) Ke hã Eliya mekpɔ nusi gbɔna dzɔdzɔ ge fifia ya tɔgbe aɖeke teƒe kpɔ o.\n2 Esi wòbɔbɔ ɖe agado aɖe nu le Xoreb-to dzi la, ekpɔ nu wɔdɔɖeamedzi vovovowo. Gbã la, ya ƒo. Anye be eɖi hoo ŋutɔ, elabena enu sẽ ale gbegbe be towo me fe eye agakpewo gbã gudugudu. Emegbe anyigba ʋuʋu sesĩe, ale be wòɖe ŋusẽ triakɔ siwo xaxa ɖe anyigba tume la ɖe go. Emegbe dzo bi. Esi wòbi to nutoa me va yina la, anye be Eliya se eƒe dzoxɔxɔ sẽŋu la.—Fiawo I, 19:8-12.\n“Kpɔ ɖa, Yehowa va tso me yi”\n3. Mawu ƒe nɔnɔme ka ƒe kpeɖodzi teƒee Eliya kpɔ, eye afikae míate ŋu akpɔ nɔnɔme sia ke ƒe kpeɖodziwo le?\n3 Nu ɖeka aɖe dze le nu vovovo siwo Eliya kpɔ la katã ŋu—wonye Yehowa Mawu ƒe ŋusẽ gã la ƒe ɖeɖefiawo. Gake mehiã be míakpɔ nukunu aɖe teƒe hafi adze sii be ŋusẽ le Mawu si o. Edze ƒã míekpɔna bɔbɔe. Biblia gblɔ na mí be nuwɔwɔwo ɖoa kpe Yehowa ƒe “ŋusẽ mavɔmavɔ kple mawunyenye” dzi. (Romatɔwo 1:20) Wò ya bu alesi dzi kea dzo mia eye dziɖegbe ʋuʋua amee le ahom me, alesi tsitsetse gãwo kɔna ɖe anyi bababa le atsyɔ̃ɖoɖo mee, kple alesi gbegbe dziŋgɔli gbahoo la yɔ fũ kple ɣletiviwo nukutɔe la ŋu kpɔ! Ðe mèkpɔa Mawu ƒe ŋusẽ le nukpɔkpɔ siawo me oa? Ke hã ame ʋɛ aɖewo koe lɔ̃ ɖe edzi ŋutɔŋutɔ egbea be ŋusẽ le Mawu si. Eye amesiwo si nukpɔsusu nyui le le eŋuti la gale ʋɛ wu kura. Gake Mawu ƒe nɔnɔme sia gɔmesese ana míakpɔ susu geɖe siwo ta wòle be míate ɖe Yehowa ŋu ɖo. Le agbalẽa ƒe akpa sia la, míasrɔ̃ nu tsitotsito tso Yehowa ƒe ŋusẽ si ɖeke mesɔ kplii o ŋu.\nYehowa ƒe Nɔnɔme Vevi Aɖee Wònye\n4, 5. (a) Ƒomedodo kae le Yehowa ƒe ŋkɔ kple eƒe ŋusẽ dome? (b) Nukata wòsɔ be Yehowa tia nyitsu tsɔ wɔ kpɔɖeŋu na eƒe ŋusẽ?\n4 Yehowa ƒe ŋusẽ tɔgbe aɖeke meli o. Yeremya 10:6 gblɔ be: “Yehowa, ame aɖeke mede nuwò o, èlolo, eye wò ŋusẽ na wò ŋkɔ lolo.” De dzesii be ƒomedodo le ŋusẽ kple Yehowa ƒe ŋkɔ dome. Ðo ŋku edzi be edze ƒãa be ŋkɔ sia gɔmee nye “Enaa Wòvaa Eme.” Nu kae na Yehowa tea ŋu wɔa nu sia nu si wòdi be yeawɔ ale be wòva zua nusianu si dze eŋu? Ðekae nye ŋusẽ. Ẽ, seɖoƒe meli na Yehowa ƒe nuwɔwɔŋutete o, eye seɖoƒe meli na eƒe lɔlɔ̃nu wɔwɔ o. Ŋusẽ sia nye eƒe nɔnɔme veviawo dometɔ ɖeka.\n5 Esi wònye be míate ŋu ase ŋusẽ si gbegbe le Yehowa si gɔme o ta la, ewɔa kpɔɖeŋuwo be woakpe ɖe mía ŋu. Abe alesi míekpɔe ene la, etsɔ nyitsu wɔ kpɔɖeŋu na eƒe ŋusẽ. (Xezekiel 1:4-10) Kpɔɖeŋua sɔ ŋutɔ, elabena nyitsu kura gɔ̃ hã nye lã klitsu sẽŋu aɖe. Ne amesiwo nɔ Palestina le Biblia ƒe ɣeyiɣiwo me do go lã si sesẽ wui kpɔ hã la, ke mebɔ o. Gake wonya nyitsu ƒomevi aɖe si ɖi vɔvɔ̃ wu ya—eyae nye gbenyitsu alo tò ƒomevi aɖe, si woyɔna le Eŋlisigbe me be aurochs, si tɔgbe megali o ɣeyiɣi didi aɖee nye esia. (Hiob 39:9-12) Roma Fiagã Julius Caesar gblɔ kpɔ be nyitsu siawo ƒe lolome de sɔsɔ ge kple atiglinyiwo. Eŋlɔ be: “Woƒe ŋusẽ tri akɔ, eye woƒua du eteƒe mekɔ o.” Kpɔ alesi ne ètsi tre ɖe lã sia xa nàkpɔ ɖokuiwò sue ahabui be yele beli ɖa!\n6. Nukatae wònye Yehowa koe woyɔna be “Ŋusẽkatãtɔ”?\n6 Nenema ke amegbetɔ ƒe lolome kple ŋusẽ meɖi naneke kura o ne wotsɔe sɔ kple Mawu ŋusẽtɔ, Yehowa. Ðeko dukɔ sesẽwo gɔ̃ hã le nɛ abe ʋuʋudedi ko le nudanu ŋu ene. (Yesaya 40:15) Nuwɔwɔ aɖeke mele abe Yehowa ene o, seɖoƒe mele Yehowa ƒe ŋusẽ ŋu o, elabena eya ɖeka koe woyɔna be “Ŋusẽkatãtɔ.” * (Nyaɖeɖefia 15:3) Yehowa ƒe “alɔkame sesẽ” eye “ŋusẽ geɖe” le esi. (Yesaya 40:26) Eyama gbɔe ŋusẽ gbogbo aɖe si mevɔna gbeɖegbeɖe o tsona. Mexɔa ŋusẽ tsoa ame alo nu bubu aɖeke gbɔ o, elabena ‘Mawu tɔe nye ŋusẽ.’ (Psalmo 62:12) Gake nuka dzie Yehowa zãa eƒe ŋusẽ tonɛ?\nAlesi Yehowa Zãa Eƒe Ŋusẽe\n7. Nukae nye Yehowa ƒe gbɔgbɔ kɔkɔe la, eye nukae dze le gbegbɔgblɔ gbãtɔ siwo me woŋlɔ Biblia ɖo me nya siwo wozã nɛ me?\n7 Gbɔgbɔ kɔkɔe tsoa Yehowa gbɔ fũ, mavɔmavɔe. Enye Mawu ƒe ŋusẽ si wòzãna le dɔwɔwɔ me. Le nyateƒe me la, woyɔe le Mose I, 1:2 le New World Translation me be Mawu ƒe “dɔwɔŋusẽ.” Le teƒe bubuwo la, woate ŋu aɖe Hebri kple Hela gbe me nya siwo wozã na “gbɔgbɔ” gɔme be “yaƒoƒo,” “ŋɔtimegbɔgbɔ,” “ya ʋuduʋudu.” Nyagɔmeɖegbalẽŋlɔlawo gblɔ be gɔmesese si dze le gbegbɔgblɔ gbãtɔ siwo me woŋlɔ Biblia ɖo me nya siwo wozã mee nye ŋusẽ makpɔmakpɔ aɖe ƒe dɔwɔwɔ. Míate ŋu akpɔ Mawu ƒe gbɔgbɔ la kple ŋku o, abe alesi míate ŋu akpɔ yaƒoƒo o ene, gake eƒe nuwɔwɔwo nye nu ŋutɔŋutɔwo eye ŋku kpɔa wo.\n8. Aleke woyɔ Mawu ƒe gbɔgbɔa le kpɔɖeŋunyagbɔgblɔ me le Biblia mee, eye nukatae nusiwo wotsɔe sɔ kplii la sɔ?\n8 Naneke meli si ŋu Mawu ƒe gbɔgbɔ kɔkɔea mete ŋu trɔna ɖo o. Yehowa ate ŋu azãe atsɔ awɔ nusianu si wòɖo ɖe tame. Eyata esɔ ŋutɔ be le Biblia me la, woyɔ Mawu ƒe gbɔgbɔa le kpɔɖeŋunyagbɔgblɔ me be eƒe “asibide,” eƒe “asi sesẽ,” alo eƒe “abɔ, si wodo ɖe dzi.” (Luka 11:20; Mose V, 5:15; Psalmo 8:4) Abe alesi amegbetɔ ate ŋu azã eƒe asi atsɔ awɔ dɔ siwo bia ŋusẽ alo esiwo bia beléle tɔxɛ ene la, nenema ke Mawu ate ŋu azã eƒe gbɔgbɔa atsɔ awɔ eƒe tameɖoɖo ɖesiaɖe dzii—eɖanye atɔm siwo le sue ale gbegbe loo, alo Ƒudzĩa me mama loo, alo nana be ƒe alafa gbãtɔ me Kristotɔwo nado gbe bubuwo o.\n9. Aleke gbegbe Yehowa ƒe dziɖuŋusẽ keke tae?\n9 Yehowa gazãa eƒe ŋusẽ le Xexeame Katã ƒe Dziɖulagã nyenye me. Àte ŋu akpɔe ɖa le susu me be nuwɔwɔ nyanu siwo ŋu ŋutete le miliɔn teƒe miliɔn nanewo le tewò, eye wole klalo be yewoawɔ wò gbe dzia? Dziɖuŋusẽ mae le Yehowa si wòzãna. Esubɔla amegbetɔ, siwo wotsɔna sɔna kple aʋakɔ zi geɖe le Ŋɔŋlɔawo me la le esi. (Psalmo 68:12; 110:3) Gake amegbetɔ nye nuwɔwɔ beli, ne wotsɔe sɔ kple mawudɔla. Kpɔe ɖa ko, be esi Asiria-ʋakɔa va dze Mawu ƒe amewo dzi la, mawudɔla ɖeka hɔ̃ koe wu asrafo mawo dometɔ 185,000 le zã ɖeka me! (Fiawo II, 19:35) ‘Ŋusẽ triakɔ’ le mawudɔlawo si.—Psalmo 103:19, 20.\n10. (a) Nukatae woyɔa Ŋusẽkatãtɔ la be aʋakɔwo ƒe Yehowa ɖo? (b) Amekae nye Yehowa ƒe nuwɔwɔwo katã dometɔ sesẽtɔ kekeake?\n10 Mawudɔla nenie li? Nyagblɔɖila Daniel kpɔ dziƒo ƒe ŋutega aɖe si me wòkpɔ gbɔgbɔ me nuwɔwɔ siwo wu miliɔn 100 le be wole Yehowa ƒe fiazikpuia ŋgɔ, gake naneke meli si fia be mawudɔla siwo wowɔ katãe nye ema wòkpɔ o. (Daniel 7:10) Eyata ate ŋu anye be mawudɔla alafa miliɔn geɖe ye li. Eyatae woyɔa Mawu be aʋakɔwo ƒe Yehowa ɖo. Dzesideŋkɔ sia fia ŋusẽ gã ƒe ɖoƒe si wòle, si nye mawudɔla sesẽwo ƒe ha gã si le ɖoɖo nu la ƒe Aʋafia. Etsɔ ame ɖeka, si nye eƒe Tenuvi, amesi nye “nuwɔwɔwo katã ƒe ŋgɔgbevi” la, ɖo gbɔgbɔ me nuwɔwɔ siawo katã nu. (Kolosetɔwo 1:15) Esi Yesu nye mawudɔla gãtɔ—si nye mawudɔlawo, serafiwo, kple kerubiwo katã ƒe tatɔ—ta la, eyae nye Yehowa ƒe nuwɔwɔwo katã ƒe sesẽtɔ kekeake.\n11, 12. (a) Mɔ kawo nue Mawu ƒe nya la sẽa ŋu le? (b) Ðase kae Yesu ɖi le nusiwo gbegbe Yehowa ƒe ŋusẽ te ŋu wɔna ŋu?\n11 Yehowa gazãa eƒe ŋusẽ le mɔ bubu nu. Hebritɔwo 4:12 gblɔ be: “Mawu ƒe nya la le agbe, eye wòsẽa ŋu.” Èdze si ŋusẽ si gbegbe le Mawu ƒe nya, alo gbedasi si tso gbɔgbɔ me, si ta wokpɔ wòle Biblia me fifia la ŋua? Ate ŋu ado ŋusẽ mí, atu míaƒe xɔse ɖo, eye wòakpe ɖe mía ŋu míawɔ tɔtrɔ blibowo le mía ɖokui me. Apostolo Paulo xlɔ̃ nu haxɔsetɔwo le amesiwo nɔa agbe ƒaƒãwo ŋu. Egblɔ kpee be: “Nenem mia dome ame aɖewo nɔ tsã.” (Korintotɔwo I, 6:9-11) Ẽ, “Mawu ƒe nya” kpɔ ŋusẽ ɖe wo dzi eye wòkpe ɖe wo ŋu wowɔ tɔtrɔ.\n12 Yehowa ƒe ŋusẽ tri akɔ ŋutɔ eye alesi wòzãnɛ wɔa dɔ ale gbegbe be naneke mate ŋu axe mɔ nɛ o. Yesu gblɔ be: “Mawu gbɔ la woate ŋu awɔ nusianu.” (Mateo 19:26) Tameɖoɖo kawo ŋue Yehowa zãa eƒe ŋusẽ ɖo?\nŊusẽ Zazã si Wotsɔa Tameɖoɖo Fiaa Mɔe\n13, 14. (a) Nukatae míate ŋu agblɔ be Yehowa menye ŋusẽtsoƒe dzro aɖe ko si si amenyenye mele o? (b) Mɔ kawo nue Yehowa zãa eƒe ŋusẽ le?\n13 Yehowa ƒe gbɔgbɔa sẽ ŋu sasasã wu ŋutilãmeŋusẽ ɖesiaɖe; eye Yehowa menye ŋusẽ dzro aɖe ko si si amenyenye mele o, menye ŋusẽtsoƒe aɖe ko wònye o. Enye Mawu si si amenyenye le eye ezãa eƒe ŋusẽ ɖe ɖoɖo blibo nu. Gake nukae ʋãnɛ hafi wòzãnɛ?\n14 Abe alesi míava kpɔe ene la, Mawu zãa eƒe ŋusẽ tsɔ wɔa nui, etsɔnɛ tsrɔ̃a nui, etsɔnɛ kpɔa ame tae, eye wògatsɔnɛ ɖɔa nu ɖoe hã—kpuie ko la, etsɔnɛ wɔa nusianu si sɔ ɖe eƒe tameɖoɖo debliboawo nu. (Yesaya 46:10) Le go aɖewo me la, Yehowa zãa eƒe ŋusẽ tsɔ ɖea eƒe amenyenye kple eƒe dzidzenuwo ƒe akpa veviwo fiana. Ƒo wo katã ta la, ezãa eƒe ŋusẽ be yeƒe lɔlɔ̃nu nava eme—be wòaʋli yeƒe dziɖulanyenye ta ahakɔ yeƒe ŋkɔ kɔkɔea ŋu to Mesia Fiaɖuƒea dzi. Naneke mate ŋu ado kplamatse tameɖoɖo sia me vava gbeɖe o.\n15. Tameɖoɖo si ku ɖe Yehowa subɔlawo ŋu ka ŋue wòzãa eƒe ŋusẽ ɖo, eye aleke wòɖee fia le Eliya gomee?\n15 Yehowa gazãa eƒe ŋusẽ wòɖea vi na mí ame ɖekaɖekawo. Se nya si Kronika II, 16:9 (NW) gblɔ ɖa, be: “Yehowa ya la, eƒe ŋkuwo le tsatsam le anyigba blibo la dzi be yeaɖe yeƒe ŋusẽ afia ɖe amesiwo ku ɖe eŋu kple woƒe dzi blibo la nu.” Nusi teƒe Eliya kpɔ, si míegblɔ le ta sia ƒe gɔmedzedze, nye eƒe kpɔɖeŋu ɖeka. Nukatae Yehowa ɖe eƒe ŋusẽ triakɔ ma gbegbe fia? Nya lae nye be Fianyɔnu vɔ̃ɖi Izebel ka atam be yeana woawu Eliya. Nyagblɔɖila la nɔ sisim ɖe eƒe agbe ta. Esee le eɖokui me be yetsi asi, enɔ vɔvɔ̃m, eye dzi ɖe le eƒo—abe ɖe dɔ sesẽ siwo katã wòwɔ la zu dzodzro ene. Be Yehowa nafa akɔ na ŋutsu sia si tɔtɔ la, ehe Eliya ƒe susu yi ŋusẽ si gbegbe le esi la dzi. Yaƒoƒoa, anyigbaʋuʋua, kple dzobibia ɖee fia be Amesi tri akɔ wu amesiame le xexeame katã la li kple Eliya. Esi Mawu ŋusẽkatãtɔ la le eƒe akpa dzi la, Izebel ƒe nukae atso dzika ƒo nɛ?—Fiawo I, 19:1-12. *\n16. Nukatae míate ŋu akpɔ akɔfafa ne míede ŋugble le Yehowa ƒe ŋusẽ gã la ŋu?\n16 Togbɔ be fifia meganye Yehowa ƒe nukunuwo wɔɣi o hã la, alesi Yehowa le metrɔ tso Eliya ŋɔli o. (Korintotɔwo I, 13:8) Egadi vevie egbea hã abe tsã ene be yeazã yeƒe ŋusẽ ɖe amesiwo lɔ̃nɛ la ta. Nyateƒee wònye be ele teƒe kɔkɔ aɖe ŋutɔ le gbɔgbɔ me nutome, gake mele adzɔge ʋĩ tso mía gbɔ o. Seɖoƒe meli na eƒe ŋusẽ o, eyata enɔƒe ƒe didime menye kuxi kura o. Ke boŋ “Yehowa tsɔ ɖe amesiwo katã yɔnɛ . . . la gbɔ.” (Psalmo 145:18) Gbeɖeka esi nyagblɔɖila Daniel nɔ biabiam be Yehowa nakpe ɖe ye ŋu la, mawudɔla aɖe va do hafi wòwu gbedodoɖaa nu gɔ̃ hã! (Daniel 9:20-23) Naneke mate ŋu axe mɔ na Yehowa be wòado kpo kpekpeɖeŋu nana amesiwo lɔ̃nɛ kple ŋusẽ dodo wo o.—Psalmo 118:6.\nÐe Womate Ŋu Ate Ðe Mawu Ŋu O le Eƒe Ŋusẽ Ta?\n17. Gɔmesese ka nue Yehowa ƒe ŋusẽ na vɔvɔ̃ ɖoa mí le, gake vɔvɔ̃ ka ƒomevie meɖoa mí le eta o?\n17 Ðe wòle be míavɔ̃ na Mawu le eƒe ŋusẽ ta? Ele be míaɖo eŋu be ẽ kple ao. Míagblɔ be ẽ, elabena eƒe ŋusẽ sia nye susu vevi si ta wòle be mawuvɔvɔ̃ nanɔ mía me, esi nye vɔvɔ̃ kple bubu deto si me míedzro kpuie le ta si do ŋgɔ me. Biblia gblɔ na mí be vɔvɔ̃ sia enye “nunya ƒe gɔmetoto.” (Psalmo 111:10) Gake míagaɖo eŋu be ao hã, elabena mele be Mawu ƒe ŋusẽ nawɔe be ŋɔdzi nalé mí alo míagbe tete ɖe eŋu o.\n18. (a) Nukatae ame geɖe mekana ɖe ŋusẽtɔwo dzi o? (b) Aleke míewɔ nya be ŋusẽ si le Yehowa si mate ŋu agblẽe gbeɖe o?\n18 “Ŋusẽ te ŋu naa wowɔa nu gbegblẽ; ŋusẽ kpɔkpɔ ɖe nusianu dzi naa wowɔa nu gbegblẽ megbemakpɔmakpɔe.” Esiawo nye nya siwo Englandtɔ ŋutinyaŋlɔla Lord Acton ŋlɔ le ƒe 1887 me. Amewo lɔ̃a eƒe nya siawo gbɔgblɔ, ɖewohĩ le esi wo dometɔ geɖe kpɔe be enye nyateƒe matrɔmatrɔ ta. Amegbetɔ madeblibowo zãa ŋusẽ ɖe mɔ gbegblẽ nu, abe alesi wòdze zi gbɔ zi geɖe le ŋutinya mee ene. (Nyagblɔla 4:1; 8:9) Ewɔe be ame geɖe mekana ɖe ŋusẽtɔwo dzi o eye wometena ɖe wo ŋu o. Evɔ Yehowa ya, ŋusẽ gãtɔ kekeake ye le esi. Ðe esia naa wòwɔa nu gbegblẽ le mɔ aɖe nua? Kura o! Abe alesi míekpɔe ene la, ele kɔkɔe, eye naneke kura mate ŋu agblẽ eƒe nɔnɔme o. Yehowa mele abe ŋutsu kple nyɔnu madeblibo siwo si ŋusẽ le le xexe gblẽku sia me la ene o. Mezã eƒe ŋusẽ ɖe mɔ gbegblẽ nu kpɔ o, eye mazãe nenema hã akpɔ gbeɖe o.\n19, 20. (a) Nɔnɔme bubu kawoe Yehowa zãa eƒe ŋusẽ aduadu kplii, eye nukatae nya sia na dzi gaɖo mía ƒo ɖe edzi? (b) Aleke nàte ŋu awɔ Yehowa ƒe ɖokuidziɖuɖu ƒe kpɔɖeŋui, eye nukatae wòlé dzi na wò?\n19 Ðo ŋku edzi be menye ŋusẽ koe nye nɔnɔme si le Yehowa si o. Nusiwo míava srɔ̃ tso eƒe dzɔdzɔenyenye, nunya, kple lɔlɔ̃ ŋu la le ŋgɔ. Gake mele be míabui be ɖe Yehowa le kpaɖii le nɔnɔmeawo ɖeɖe fia me, abe ke nɔnɔmeawo dometɔ ɖeka koe wòɖena fiana le ɣeyiɣi ɖeka me ene o. Ke boŋ míava kpɔe le ta siwo gbɔna me be Yehowa zãa eƒe ŋusẽ le ɖekawɔwɔ me kple eƒe dzɔdzɔenyenye, eƒe nunya, kple eƒe lɔlɔ̃ ɣesiaɣi. Bu nɔnɔme bubu si Mawu ɖena fiana ŋu kpɔ, esi mebɔ kura le xexemedziɖulawo dome o—eyae nye ɖokuidziɖuɖu.\n20 Tsɔe be nèdo go ŋutsu dzɔtsu aɖe si sesẽ ale gbegbe be vɔvɔ̃ koe ɖo wò. Gake nèva kpɔe emegbe be ewɔ abe ame fatue wònye ene. Ɣesiaɣi la, ele klalo hedina vevie be yeazã yeƒe ŋusẽa atsɔ akpe ɖe amewo ŋu ahakpɔ wo ta, vevietɔ amesiwo mate ŋu aʋli wo ɖokui ta o kple ame beliwo. Mezãa eƒe ŋusẽa ɖe mɔ gbegblẽ nu gbeɖe o. Èkpɔe be wogblẽ eŋu dzodzro, ke hã ekpɔtɔ léa nu dzɔdzɔe wɔwɔ me ɖe asi goŋgoŋ eye wòfa tu, ewɔa nu bubutɔe, eye kura gɔ̃ hã wònyoa dɔme. Fifia nèbia ɖokuiwò be ɖe ye hã yeate ŋu afa tu ahaɖu ye ɖokui dzi nenema hã, vevietɔ ne ɖe ŋusẽ le ye hã ye si nenema gbegbe! Ne èva le si dzem ŋutsua la, ɖe màsee le ɖokuiwò me be yeate ɖe eŋu oa? Susu deŋgɔwo wu emawoe le mía si siwo ta wòle be míate ɖe Yehowa, ŋusẽkatãtɔ la, ŋu. Bu nyagbe blibo si dzi wotu ta sia ƒe tanya ɖo ŋu kpɔ: ‘Yehowa gbɔa dzi ɖi blewu, eye ŋusẽ gã le esi.’ (Naxum 1:3) Yehowa metsia klokloklo zãa eƒe ŋusẽ ɖe amewo ŋu o, mezãnɛ ɖe ame vɔ̃ɖiwo gɔ̃ hã ŋu nenema o. Efa tu eye wònye dɔmenyotɔ. Eɖee fia be ‘yegbɔa dzi ɖi blewu’ togbɔ be wowɔa nusi doa dziku nɛ hã.—Psalmo 78:37-41.\n21. Nukatae Yehowa medina be yeazi amewo dzi woawɔ yeƒe lɔlɔ̃nu o, eye nukae nya sia fia mí le eŋu?\n21 Gabu Yehowa ƒe ɖokuidziɖuɖu ŋu le mɔ bubu nu kpɔ. Ne ɖe ŋusẽ gbogbo si seɖoƒe meli na o le asiwò la, èbu be ɣeaɖewoɣi la, adzro wò be nàzi amewo dzi woawɔ nu alesi nèdia? Togbɔ be ŋusẽ sia gbegbe le Yehowa si hã la, mezia amewo dzi be woasubɔ ye o. Togbɔ be Mawu subɔsubɔ dzi koe míato akpɔ agbe mavɔ hã la, Yehowa mezia mía dzi be míasubɔ ye o. Ke boŋ edea bubu mía dometɔ ɖesiaɖe ŋu dɔmenyotɔe eye wòna ablɔɖe mí be míawɔ tiatia. Exlɔ̃a nu mí le nyametsotso gbegblẽwo me tsonuwo ŋu eye wògblɔa nyametsotso nyuiwo ƒe viɖewo na mí. Gake egblẽ tiatiawɔwɔa ŋutɔ ɖe mía si me. (Mose V, 30:19, 20) Kpuie ko la, Yehowa medi subɔsubɔ si woawɔ dzizizitɔe alo le eƒe ŋusẽ triakɔ la ƒe ŋɔdziléame ta o. Amesiwo alɔ̃ faa asubɔe ye wòdina.—Korintotɔwo II, 9:7.\n22, 23. (a) Nukae fia be edzɔa dzi na Yehowa be yeana ŋusẽ ame bubuwo? (b) Nuka mee míadzro le ta si kplɔe ɖo me?\n22 Mina míakpɔ susu mamlɛtɔ si ta mele be ŋɔdzi nalé mí le Mawu Ŋusẽkatãtɔ la ŋu o ɖa. Amegbetɔ siwo nye ŋusẽtɔwo vɔ̃na be yewoana ŋusẽ ame bubuwo. Ke edzɔa dzi na Yehowa ya be yeana ŋusẽ ye subɔla wɔnuteƒewo. Etsɔ ŋusẽ geɖe na ame bubuwo, abe Via ene. (Mateo 28:18) Yehowa ganaa ŋusẽ esubɔlawo le mɔ bubu nu. Biblia ɖe eme be: “Yehowa, tɔwòe nye gãnyenye kple ŋusẽ, ŋutikɔkɔe, bubu kple kafukafu, elabena nusianu, si le dziƒo kple anyigba la, tɔwòe. . . . Gãnyenye kple ŋusẽ le asiwò me, eye gbɔwò wòtsona be, ame aɖe nazu gã, eye wòakpɔ ŋusẽ.”—Kronika I, 29:11, 12.\n23 Ẽ, adzɔ dzi na Yehowa be wòado ŋusẽ wò. Enaa ‘ŋusẽ si gbɔ dzɔdzɔmetɔ ŋu’ gɔ̃ hã amesiwo dina be yewoasubɔe. (Korintotɔwo II, 4:7) Ðe medzro wò be nàte ɖe Mawu ŋusẽtɔ sia si zãa eƒe ŋusẽ ɖe dzidzenu dzɔdzɔewo nu dɔmenyotɔe la ŋu oa? Míalé ŋku ɖe alesi Yehowa zãa eƒe ŋusẽ le nuwo wɔwɔ me ŋu le ta si kplɔe ɖo me.\n^ mm. 6 Le nyaa ŋutɔŋutɔ nu la, Helagbe me nya si gɔme woɖe be “Ŋusẽkatãtɔ” fia “Amesiame Dzi Ðula; Amesi Si Ŋusẽwo Katã Le.”\n^ mm. 15 Biblia gblɔ be “Yehowa mele ya la . . . , anyigbaʋuʋu la . . . , [kple] dzo la [me] o.” To vovo na alesi mawu siwo wobe wonye dzɔdzɔmeŋusẽwo ƒe mawuwo le xotutuwo me la subɔlawo nɔa wo dim le dzɔdzɔmenuwo mee la, Yehowa subɔlawo ya medinɛ le nu mawo me o. Elolo akpa be wòanɔ nusi eya ŋutɔ wɔ me.—Fiawo I, 8:27.\nKronika II, 16:7-13 Aleke Fia Asa ƒe kpɔɖeŋu ɖe alesi ŋumaɖomaɖo ɖe Yehowa ƒe ŋusẽ ŋu nye ŋkubiãnyae fia?\nPsalmo 89:6-18 Dɔ kae Yehowa ƒe ŋusẽ wɔna ɖe esubɔlawo dzi?\nYesaya 40:10-31 Aleke woƒo nu tso Yehowa ƒe ŋusẽ ŋui le afisia, nukawo gbegbe dzie wòɖo kpo ɖo, eye vi kae wòate ŋu aɖe na mía dometɔ ɖesiaɖe?\nNyaɖeɖefia 11:16-18 Nukae Yehowa do ŋugbe be yeazã yeƒe ŋusẽ atsɔ awɔe le etsɔme, eye nukatae esia dzia Kristotɔ vavãwo ƒe dzideƒo ɖe edzi?


GBE BUBU Albanian Arabic Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kirghiz Korean Latvian Lithuanian Malagasy Malayalam Marathi Mizo Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Telugu Thai Tshiluba Tsonga Turkish Twi Ukrainian Urdu Vietnamese\nBIABIA vevi siwo ku ɖe agbe ŋu le amewo si le xexeame godoo. Ele wò hã asiwòa? Ame geɖe tsɔ woƒe biabiawo tu subɔsubɔhakplɔlawo gake womekpɔ ŋuɖoɖo blibo si naa dzidzeme ame o. Ame bubuwo de ŋugble le nya siawo ŋu le wo ɖokui si. Ame aɖewo do gbe ɖa bia mɔfiafia. Ðe wòanya wɔ be nàkpɔ ŋuɖoɖo na nya siwo ɖea fu na wò tso Mawu gbɔa? Nya siwo ame geɖe gblɔ be yewoadi be yewoabia Mawu dometɔ aɖewoe nye esiawo.\nMawu, ameka tututue nènye?\nAmewo ƒe dekɔnuwo, wo dzilawo ƒe subɔsubɔha, kple ɖewohĩ woawo ŋutɔ tɔ si wotia kpɔa ŋusẽ ɖe alesi wobua Mawui dzi. Ame aɖewo yɔa ŋkɔ aɖe na Amesi wosubɔna; ame bubuwo yɔnɛ ko be Mawu. Ema le veviea? Mawu vavã ɖeka kolia aɖe koe li si ɖea eɖokui kple eƒe ŋkɔ fiaa mía?\nNe ame ŋutɔ ƒe bemalémalé na eɖokui alo agbegbegblẽnɔnɔ na wòdze dɔ alo zu hiãtɔ la, efaa konyi. Gake anɔ eme be enya nusita wòle fua kpem ɖo.\nKe hã ame bubu geɖewo kpea fu vevie ɖe kuxi si menye woawo ŋutɔ ƒe vodada o ta. Dɔmavɔleameŋu le ame aɖewo ŋu. Ame bubuwo hã ʋlina le nɔnɔme madeamedziwo me be woakpɔ teƒe aɖe anɔ ahakpɔ nuɖuɖu si asu na woƒe ƒomea. Nuvlowɔwɔ, aʋawɔwɔ, ŋutasesẽ le amesiame dzro ko ŋu, dzɔdzɔmefɔkuwo, alo dumegãwo ƒe numadzɔmadzɔwɔwɔ ɖe ame ŋu he fukpekpe va ame miliɔn geɖe dzi.\nEme kɔ ƒã be ame geɖe biana be: ‘Nukatae nɔnɔme siawo bɔ alea gbegbe? Nukatae Mawu ɖe mɔ ɖe fukpekpe siawo katã ŋu?’\nNukatae medzɔ? Tameɖoɖo kae le agbe ŋu?\nAmesiwo ƒe gbesiagbedɔwɔnawo mete ŋu he dzidzeme vavã vɛ na wo o la biaa nya siawo le dziɖeleameƒo ta—eye aleae wòle le ame geɖe gome. Ame miliɔn bubuwo xɔe se be Mawu ɖo alesi tututu amesiame ƒe agbe ava nɔe ɖi le mɔ aɖe nu. Nenemae wòlea? Ne tameɖoɖo tɔxɛ aɖe le Mawu si na wò vavã la, ke àdi be yeanya nusi wònye godoo.\nLe agbalẽ siwo katã le xexeame dome la, ɖeka aɖe li si gblɔe eme kɔ ƒã be Mawu gbɔe wòtso. Abe alesi nàkpɔ mɔe le gbedasi si tso Mawu gbɔ tututu na ameƒomea katã gome ene la, woŋlɔ agbalẽ sia ɖe gbegbɔgblɔ gbogbo aɖe me wu agbalẽ bubu ɖesiaɖe si woŋlɔ kpɔ. Agbalẽ mae nye Biblia Kɔkɔe la. Mawu ŋutɔ, dziƒo kple anyigba Wɔla la, ɖe amesi wònye kple eƒe ŋkɔ ŋutɔŋutɔ fia le eme. Ènya eŋkɔa? Ðe nènya Amesi ƒomevi Biblia gblɔ be Mawu nyea? Ðe nènya nya si wògblɔ ku ɖe nusi Mawu di tso asiwò ŋua?\nTo: Chad Ehlers/Index Stock Photography\nƉoe Ɖe Amewo Ɖoe Ɖe Amewo Nya Kae Nàdi Be Yeabia Mawu?\nw03 5/1 axa 3-4


Yakobo 1 | Biblia Le Internet Dzi | Xexe Yeye Gɔmeɖeɖe (1984)\n1 Yakobo, Mawu kple Aƒetɔ Yesu Kristo ƒe kluvi, le esia ŋlɔm na to wuieve siwo ka hlẽ la: Medo gbe na mi! 2 Nɔvinyewo, ne miedo go tetekpɔ vovovowo la, mibui dzidzɔ sɔŋ, 3 esi mienyae be miaƒe xɔse ƒe nyonyome sia si wodo kpɔ la hea dzidodo vanɛ ta. 4 Gake mina dzidodo nawu eƒe dɔwɔwɔ nu bliboe, ale be mianɔ blibo, eye miasu te le goawo katã me, eye naneke naganɔ mia hiãm o. 5 Eya ta ne mia dometɔ aɖe le nunya hiãm la, neyi edzi wòanɔ Mawu biam, elabena enaa nu amewo katã faa, eye medoa ŋukpe ame o; eye wòanae. 6 Gake neyi edzi wòanɔ ebiam le xɔse me, eye negake ɖi kura o, elabena ame si kea ɖi la le abe ƒutsotsoe si ya ƒona yina gbɔna la ene. 7 Ɛ̃, ame ma negasusui kura be yeaxɔ nane tso Yehowa gbɔ o; 8 dzimevesusula ye wònye, melia ke le eƒe mɔwo katã dzi o. 9 Gake nɔvi si nye ame tsɛ la natso aseye le eƒe dodoɖedzi la ŋu, 10 eye kesinɔtɔ hã ɖe eƒe bɔbɔɖeanyi la ŋu, elabena eyama nu ava yi abe gbe ƒe seƒoƒo ene. 11 Elabena ɣe dzena kple eƒe dzoxɔxɔ gã henaa gbe yrɔna, eye eƒe seƒoƒo duduna, eye eƒe gotagome ƒe nyonyo nu yina. Nenema kee kesinɔtɔ hã ayrɔ le eƒe agbenɔnɔ me. 12 Dzidzɔtɔe nye ame si doa dzi le tetekpɔ me, elabena ne wokpɔ ŋudzedze ɖe eŋu la, axɔ agbefiakuku la, si ŋugbe Yehowa do na ame siwo yia edzi lɔ̃nɛ. 13 Ne ame aɖe le tetekpɔ me tom la, negagblɔ be: “Mawue le teyem kpɔ” o. Elabena womate ŋu atsɔ nu vɔ̃ɖiwo ate Mawu kpɔ o, eye eya ŋutɔ hã metea ame aɖeke kpɔ o. 14 Gake nu si tea ame sia ame kpɔ lae nye ye ŋutɔ ƒe nudzodzro si henɛ, eye wòblenɛ. 15 Azɔ ne nudzodzro la fɔ fu la, edzia nu vɔ̃; eye ne nu vɔ̃ hã va tsi la, edzia ku. 16 Nɔvinye lɔlɔ̃tɔwo, migana woakplɔ mi atrae o. 17 Nunana nyui ɖe sia ɖe kple nunana blibo ɖe sia ɖe tso dziƒo, elabena etso kekeli siwo le dziƒo* ƒe Fofo la gbɔ, eye eyama metrɔna abe vɔvɔli ene o. 18 Le eƒe lɔlɔ̃nu ta la, etsɔ nyateƒenya la dzi mí, ale be míanye eƒe nuwɔwɔ siwo wòtia gbã la dometɔ aɖewo. 19 Nɔvinye lɔlɔ̃tɔwo, minya esia. Ele be ame sia ame naɖe abla le nusese me, nanɔ blewu le nuƒoƒo me, nanɔ blewu le dziku me; 20 elabena ame ƒe dɔmedzoe menana wòwɔa nu dzɔdzɔe abe ale si Mawu di ene o. 21 Eya ta miɖe ɖiƒoƒo katã kple nɔnɔme maɖevi ma, si nye vɔ̃ɖinyenye, la ɖa, eye mitsɔ tufafa lɔ̃ be woaƒã nya la, si ate ŋu axɔ miaƒe luʋɔwo ɖe agbe la, ɖe mia me. 22 Ke hã, mizu nyadziwɔlawo, ke menye nyaselawo ko o, bene miagatsɔ tamebubu totro anɔ mia ɖokuiwo blem o. 23 Elabena ne ame aɖe nye nyasela, gake menye nyadziwɔla o la, ame sia le abe ame aɖe si le eƒe dzɔdzɔmemo kpɔm le ahuhɔ̃e me la ene. 24 Elabena ekpɔa eɖokui, eye wòdzona yina, eye enumake eŋlɔa ame si ƒomevi wònye la be. 25 Gake ame si léa ŋku ɖe se deblibo si naa ablɔɖe la ŋu, eye wònɔa edzi ɖaa la akpɔ dzidzɔ le ewɔwɔ me, le esi wòzu nyadziwɔla, ke menye nyasela si ŋlɔa nu be o la ta. 26 Ne ame aɖe bua eɖokui mawusubɔla adodoea, evɔ medea ga eƒe aɖe o, gake wòyia edzi blea ye ŋutɔ ƒe dzi la, ame sia ƒe subɔsubɔ nye dzodzro. 27 Subɔsubɔ si le dzadzɛ, si ŋu ɖiƒoƒo mele o, le mía Mawu si nye mía Fofo ŋkume lae nye esi: be woakpɔ tsyɔ̃eviwo kple ahosiwo dzi le woƒe xaxa me, eye be ame nadzra eɖokui ɖo ɖimaƒomaƒoe tso xexea me.\n^ Esia ku ɖe ɣe, ɣleti, kple ɣletiviwo ŋu.


Agbe Nu Xɔasie loo alo Nu Tsɛe?\nGbetakpɔxɔ—Tata Si Míesrɔ̃na | February 2005\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\n“Esi wònye Mawu ƒe nɔnɔme nue wowɔ ame ɖo ta la, nusi xɔ asi wu kple nusi le kɔkɔe wu le xexeame la tsɔtsrɔ̃e amewuwu nye.”—The Plain Man’s Guide to Ethics, si William Barclay ŋlɔ.\n‘NUSI xɔ asi wu le xexeame.’ Nenemae nèbua agbeea? Le alesi amewo wɔa nui nu la, edze ƒã be ame geɖe meda asi ɖe nuŋlɔla ma ƒe nyaa dzi o. Ŋutasẽnuwɔla siwo tia ɖokuitɔdidi ƒe taɖodzinuwo yome eye womebua wo hati amegbetɔwo ƒe nyui ŋu kura o la wu ame miliɔn geɖe tagbɔsesẽtɔe.—Nyagblɔla 8:9.\nÐekememanɔlawo Kple Vɔsakoklowo\nXexemeʋa I nye esia ƒe kpɔɖeŋu ɖedzesi aɖe. Ŋutinyaŋlɔla A.J.P. Taylor gblɔ be, “wotsɔ amewo sa vɔe yakatsyɔ” le aʋa dziŋɔ ma me enuenu. Le ŋkɔxɔxɔ kple kafukafu didi vevie ta la, aʋafiawo zã asrafowo abe ɖee asixɔxɔ aɖeke mele wo ŋu o eye womele ɖeke me kura o ene. Le aʋa si wowɔ le France tsɔ ʋli Verdun tae me la, ame miliɔn afã kple edzivɔwoe tsi eme. Taylor ŋlɔ bena: “Menye nunana [adodoe] aɖe ye woaxɔ loo alo ye atsi wo ŋu o, ke boŋ amewo wuwu kple kafukafu didi koe nye woƒe taɖodzinu.”—The First World War.\nAlesi womedea asixɔxɔ agbe ŋui o la gakpɔtɔ de du. Agbalẽnyala Kevin Bales ɖee fia be le ɣeyiɣi siawo me la, “amewo ƒe dzidziɖedzi wɔe be ame dahe kple wɔnamanɔŋutɔ miliɔn geɖewo va zu agbatedɔwɔlawo le xexeame.” Wotsoa hloloe le woƒe agbemeŋkekewo katã me bene woate ŋu anɔ agbe le asitsahawo ƒe ɖoɖo teameɖeanyi si me “agbe zua nu tsɛ” le la me. Bales gblɔ be, amesiwo\nbaa wo la wɔa nu ɖe wo ŋu abe kluviwo ene—abe “dɔwɔnu siwo woate ŋu azã atsɔ akpɔ gae ko ahatsɔe aƒu gbe la” ene.—Disposable People.\n“Dagbadagba ɖe Ya Me”\nSusu bubu geɖewo li si tae ame miliɔn geɖe sena le wo ɖokui me be yewomeɖi naneke o, si wɔnɛ be wotsia dzodzodzoe—be yewo ɖale agbe loo alo yewo ɖaku o, meka ame aɖeke o—ɖo. Tsɔ kpe ɖe aʋawɔwɔ kple madzɔmadzɔnyenye ŋu la, kuɖiɖi, dɔwuame, dɔléame, ku ƒe nuxaxa doname, kple nu bubu geɖewo li siwo wɔa fu ameƒomea katã, si nana amewo megakana ɖe edzi be viɖe le agbe ŋu o.—Nyagblɔla 1:8, 14.\nEle eme baa be menye amesiamee toa hiãkame kple dzimaɖitsitsi si gbɔ eme me ya o. Gake amesiwo metoa teteɖeanyi vɔ̃ɖiwo me o gɔ̃ hã gblɔa blema Israel Fia Salomo ƒe nya siawo tɔgbe, amesi bia be: “Nuka amegbetɔ kpɔna tsoa eƒe dɔwo katã kple agbagba, siwo eƒe dzi dzena le ɣea te la mea?” Ne ame geɖe de ŋugble le eŋu la, wova kpɔnɛ dzea sii be nusiwo yewo wɔ le agbe me la dometɔ akpa gãtɔ zua “tofloko kple dagbadagba ɖe ya me.”—Nyagblɔla 2:22, 26.\nNe ame geɖe gbugbɔ ŋugble de le woƒe agbe ŋu la, wobiana be: “Eya katã koe nye esia?” Ẽ, ame nenie ‘kpɔa dzidzeme’ akuakua ‘le agbenɔnɔ me,’ abe alesi blemafofo Abraham kpɔe ene, hafi kuna? (Mose I, 25:8) Ame akpa gãtɔ senɛ le wo ɖokui me ɖaa be yewomeɖi naneke o. Ke hã, mehiã be agbe nanye nudzodzro o. Mawu bua amegbetɔ ɖesiaɖe ƒe agbe nu xɔasii eye wòdi be mía dometɔ ɖesiaɖe nanɔ agbe si me dzidzeme vavã le la bliboe. Aleke esia awɔ ava eme? Kpɔ nusi nyati si kplɔe ɖo agblɔ le nya sia ŋu ɖa.\nƉoe Ɖe Amewo Ɖoe Ɖe Amewo Agbe Nu Xɔasie loo alo Nu Tsɛe?\nw05 2/1 axa 3-4\nAleke Gbegbee Wò Agbe Xɔ Asii?\n‘Keke Ðe Dzonu Xɔasi Ŋutɔ Aɖe Ŋu’\n‘Dzonu Xɔasi’ La Didi Egbea\nYehowa Wɔa Nu Dzɔdzɔe Ɣesiaɣi\nÐe Nyateƒea Le Ku Tsem le Amesiwo Nèfiaa Nui Mea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA February 2005\nGBETAKPƆXƆ—TATA SI MÍESRƆ̃NA February 2005


Ele Be Ðevi Nasrɔ̃—Ale Si Wòanɔ Te Ðe Nu Nu\nGBE BUBU Afrikaans Albanian Amerika Tokunɔgbe Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Belize Kriol Bengali Bislama Boulou Brazil Tokunɔgbe Bulgarian Cambodian Catalan Cebuano Changana (Mozambique) Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Colombia Tokunɔgbe Croatian Cuba Tokunɔgbe Czech Danish Douala Drehu Dutch Efik Estonian Eŋlisi Eʋegbe Fijian Finnish Franse Garifuna Georgian German Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (Ɣi) Hungarian Ibanag Icelandic Igbo Iloko India Tokunɔgbe Indonesian Italian Italy Tokunɔgbe Japanese Kannada Kazakh Kekchi Kikaonde Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Lomwe Low German Luganda Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndebele (Zimbabwe) Nepali Ngangela Norwegian Nyaneka Nyungwe Pangasinan Papiamento (Aruba) Papiamento (Curaçao) Persian Poland Tokunɔgbe Polish Portuguese Portuguese (Portugal) Punjabi Quechua (Bolivia) Quichua (Chimborazo) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swahili (Congo) Swedish Tagalog Tamil Tarascan Tatar Telugu Tetun Dili Thai Tigrinya Tlapanec Tok Pisin Tshwa Turkish Tuvaluan Twi Tzeltal Ukrainian Uzbek Vietnamese Wallisian Waray-Waray Wayuunaiki Welsh Wolaita Xhosa Yoruba Zapotec (Isthmus) Zulu\nNU KAE WÒFIA BE WOANƆ TE ÐE NU NU?\nAme si nɔa te ɖe nu nu nye ame si tea ŋu trɔna ɖe nɔnɔmeawo ŋu bɔbɔe eye wògakpɔa dzidzɔ. Nanewo me toto ye nana nɔnɔme sia va sua ame si. Ale si ko ɖevi si le azɔlizɔzɔ srɔ̃m megbea anyidzedze o la, nenemae agbe madze edzi na ɖevi ne mesrɔ̃ ale si wòanɔ te ɖe kuxiwo nu o.\nNU KA TAE TENƆNƆ ÐE NU NU LE VEVIE?\nDzi ɖena le ɖevi aɖewo ƒo ne wodo kpo nu, wole nɔnɔme sesẽ aɖe me tom, alo wohe nya ɖe wo ŋu. Ðewo ya naa ta kura. Ke hã, ele be wòase nyateƒenya vevi siawo gɔme:\nMíado kpo nu le nanewo me godoo.—Yakobo 3:2.\nAme sia ame toa nɔnɔme sesẽ aɖe me ɣeaɖewoɣi.—Nyagblɔla 9:11.\nÐɔɖɔɖo hiã be míate ŋu asrɔ̃ nu geɖe.—Lododowo 9:9.\nTenɔnɔ ɖe nu nu akpe ɖe viwòa ŋu be dzi nanɔ eƒo wòakpe akɔ kple agbemekuxiwo.\nALE SI NÀFIA VIWÒA BE WÒANƆ TE ÐE NU NU\nNe viwòa do kpo nu le nane me.\nKpe ɖe viwòa ŋu be wòada nuwo akpɔ nyuie. Le kpɔɖeŋu me, nu kae wòawɔ ne ege le sukudodokpɔ aɖe me? Ðewohĩ ana ta agblɔ be, “Nye ya nyemate ŋu awɔ naneke wòanyo o!”\nBe nàfia ale si wòanɔ te ɖe nu nui la, kpe ɖe eŋu wòakpɔe ɖa be nu kae yeawɔ be dodokpɔa nanyo ɣebubuɣi hã. Ne èwɔe elea la, viwòa ŋutɔ ate ŋu akpɔ kuxia gbɔ, wu be kuxia naɖu edzi.\nGake wò ŋutɔ mègakpɔ kuxia gbɔ nɛ o. Kpe ɖe eŋu be eya ŋutɔ boŋ nadi mɔ si dzi wòato akpɔ egbɔ. Àte ŋu abiae be: “Nu kae nèsusu be yeate ŋu awɔ be yeagase nyati ma gɔme nyuie wu ne wole efiam?”\nNe nya vɔ̃ aɖe dzɔ.\nBIBLIA ƑE MƆFIAME: “Mienya ale si miaƒe agbe anɔ etsɔ o.”—Yakobo 4:14.\nAme aɖeke menya nu si adzɔ etsɔ o. Ame si nye gatɔ egbea ate ŋu ava zu hiãtɔ etsɔ; ame si le lãmesẽ me egbea ate ŋu ava zu dɔnɔ etsɔ. Biblia gblɔ be: “Dziɖuɖu le duɖimekeke me mele afɔ ɖeablɛ me ɣesiaɣi o, dziɖuɖu le aʋa me mele kalẽwɔwɔ me ɣesiaɣi o . . . elabena azãgbe kple nuɖiɖeame li na wo katã.”—Nyagblɔla 9:11.\nEsi nènye dzila ta la, èwɔa tɔwò sinua be yeakpɔ ye via ta tso afɔku me. Gake manya wɔ be nàkpɔ viwòa ta tso kuxi ɖe sia ɖe me o.\nEnye nyateƒe be viwòa metsi ase nu si wòfia be dɔ nagblẽ na ame alo be ame nanɔ gakuxiwo me tom gɔme o. Ke hã, àte ŋu akpe ɖe eŋu be wòanɔ te ɖe kuxi bubuwo abe, ne eya kple exɔlɔ̃ aɖe ƒe ƒomedodo me gblẽ alo ne miaƒe ƒometɔ aɖe ku ene nu. *\nNe wogbe nya na viwòa le nu gbegblẽ aɖe si wòwɔ ta.\nBIBLIA ƑE MƆFIAME: “Se aɖaŋuɖoɖo . . . ne nàdze nunya le etsɔ si gbɔna me.”—Lododowo 19:20.\nNe ame aɖe gbe nya na viwò la, menye ŋlɔmi wɔm wòle le eŋu o; ke boŋ ele kpekpem ɖe eŋu be wòaɖe asi le nu gbegblẽ alo nɔnɔme gbegblẽ aɖe ŋu.\nNe èfia viwòa be wòalɔ̃ woaɖɔe ɖo la, aɖe vi na mi ame evea siaa. Vifofo aɖe si ŋkɔe nye John gblɔ be: “Ne ètsoa viwòwo xɔna le vodada ɖe sia ɖe si wowɔna me la, womasrɔ̃ nu gbeɖe o. Nu gbegblẽ wɔwɔ dzi koe woanɔ, eye gbe sia gbe la, ànɔ woƒe kuxiwo nu lém. Esia ana agbea nati dzilawo kple ɖeviawo siaa.”\nAleke nàte ŋu akpe ɖe viwòa ŋu be wòalɔ̃ woagbe nya nɛ? Ne wogbe nya na viwòa, le suku alo teƒe bubu aɖe la, ɖu ɖokuiwò dzi be màgagblɔ be mesɔ be woaɖɔe ɖo o. Ðe ema teƒe la, àte ŋu abiae be:\n“Èsusu be nu ka tae woɖɔ wò ɖo?”\n“Ðe nàte ŋu awɔ asitɔtrɔ aɖewoa?”\n“Ne ègakpɔ ɖokuiwò le nɔnɔme sia me ɣebubuɣi la, nu kae nàwɔ?”\nÐo ŋku edzi be ne wogbea nya na viwòa la, aɖe vi nɛ fifia kple ne eva tsi.\n^ mm. 21 Kpɔ nyati si nye “Kpe Ðe Viwò Ŋu Wòanɔ Te Ðe Nuxaxa Nu,” si dze le July 1, 2008, ƒe Gbetakpɔxɔ me.\nAme si nɔa te ɖe nɔnɔme sesẽwo kple vodadawo nu la, mana ta bɔbɔe ne eva le dɔ aɖe srɔ̃m o, ke boŋ ado dzi asrɔ̃e nyuie\nÐe melɔ̃na ɖe nye vodadawo dzi loo alo ɖe medanɛ ɖe ame bubuwo dzi?\nÐe meƒoa nu tso nu siwo me medo kpo nu le kple nu si mesrɔ̃ tso eme ŋua?\nÐe meɖua fewu le ame bubuwo ŋu ne woda voa?\n“Míekpɔa mía viawo ta tso kuxi, fukpekpe alo vodada ɖe sia ɖe me o. Esi wònye be menɔ te ɖe nɔnɔme mawo tɔgbi nu le nye ɖevime ta la, ekpe ɖe ŋunye metu nɔnɔme nyuiwo ɖo. Mekpɔe be mía vi eveawo tsi va zu ame siwo da sɔ, siwo nɔa te ɖe nɔnɔme vovovowo nu, elabena míewɔ vi na wo o.”—Jeff.\n“Ne nye kple srɔ̃nye míeda vo ɖe mía viawo ŋu la, míeɖea kuku na wo ɣesiaɣi. Mekpɔe be ele be dzilawo naƒo nu tso vodada aɖewo siwo wowɔ kpɔ alo kuxi aɖewo siwo me woto la ŋu na wo viwo atsɔ afia wo be nenemae agbea le ye nye ema.”—James.


Aleke Mawɔ Aɖu Nye Dziku Dzi? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bambara Bissau Guinean Creole Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gun Haitian Creole Hebrew Hiligaynon Hungarian Iban Iloko Indonesian Isoko Italian Japanese Kiluba Kinyarwanda Kirghiz Kirundi Korean Lingala Lithuanian Malagasy Malay Malayalam Maltese Myanmar Norwegian Nzema Oromo Polish Portuguese Portuguese (Portugal) Punjabi Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tsonga Turkish Ukrainian Vietnamese Xhosa Yoruba Zulu\nÐe nèdoa dziku kabakaba?\ngbe sia gbe\nAleke gbegbe wò dzikua nu sẽnae?\nenu mesẽna tututu o\nenu sẽna vie\nenu sẽna ŋutɔ\nAme ka ŋue nèdoa dziku ɖo?\nNe èkpɔe be ehiã be nàɖu wò dziku dzi la, nyati sia akpe ɖe ŋuwò. Gbã la, kpɔ susu siwo tae wòle be nàlé ɖokuiwo kpoo ne wodo dziku na wò ɖa.\nWò lãmesẽ. Lododowo 14:30 gblɔ be: “Dzi fatu naa agbe ametia.” Agbalẽ aɖe gblɔ be: “Dzikudodo ate ŋu ana ame nakpɔ dzi kple ʋuka me dɔwo.”—Journal of Medicine and Life.\nXɔ̃wòwo. Biblia gblɔ be: “Mègade ha kple dɔmedzoetɔ o, eye mègado ka kple dzikutɔ o.” (Lododowo 22:24) Eya ta ne èdoa dziku kabakaba la, megawɔ nuku na wò ne amewo melɔ̃na dea ha kple wò o. Ðetugbui aɖe si ŋkɔe nye Jasmine gblɔ be: “Ne mèɖua wò dziku dzi o la, xɔlɔ̃ nyuiwo manɔ asiwò o.”\nAle si wonya wòe. Ethan si xɔ ƒe 17 gblɔ be: “Ne èdoa dziku kabakaba la, amewo ava nyae na wò eye woanɔ buwòm dzikumee.” Bia ɖokuiwò be, ‘Aleke medi be amewo nabum—ŋutifafame loo alo ame si dudua eƒe dziku kɔna ɖi bababa?’ Biblia gblɔ be: “Ame si medoa dziku kabakaba o la, nugɔmesese bɔ ɖe esi, ke ame si megbɔa dzi ɖi o la ɖea eƒe bometsitsi fiana.”—Lododowo 14:29.\nAme aɖeke medina be yeade ha kple ame si ɖea eƒe dziku ƒona ɖi bababa o\nKpɔ mawunyakpukpui siawo kple nya siwo amewo gblɔ la ɖa eye nàbia nya siwo le afi sia la ɖokuiwò.\nLododowo 29:22: “Dɔmedzoetɔ hea dzre vɛ; eye dzikutɔ daa vo geɖe.”\n“Esi menye sɔhɛ dzaa la, esesẽna nam ŋutɔ be maɖu nye dziku dzi. Kuxi sia ke le fofonye ƒe ƒometɔwo hã ŋu. Míeyɔnɛ be ƒomenu. Esesẽna na mí ŋutɔ be míaɖu míaƒe dziku dzi!”—Kerri.\nÐe medoa dziku veviea? Ne evivia nunye ne wokafum ɖe nye nɔnɔme nyuiwo ta ɖe, ɖe wòanyo be maɖe ɖokuinye nu be nye nɔnɔme gbegblẽwo ya la ƒomenue wonye nama?\nLododowo 15:1: “Nyaŋuɖoɖo fafɛ tsia dziku nu, ke gbedaɖeamegbɔ nana dɔmedzoe flana.”\n“Nu vevitɔe nye be nàsrɔ̃ ale si nàɖu ɖokuiwò dzi. Ne ètu nɔnɔme fatuwo ɖo eye wò susu nɔa nu nyuiwo ŋu la, masesẽ na wò be nàɖu dzikudodo dzi o.”—Daryl.\nNe medo dziku la, nu ka tae wòle vevie be malé ŋku ɖe afɔ gbãtɔ si maɖe ŋu?\nLododowo 26:20: “Ne nake meli o la, dzo tsina.”\n“Ne meɖo nya ŋu nyuie la, enana ame kemɛa ƒe dzi fana eye míetea ŋu ɖoa dze le dziɖeɖi me.”—Jasmine.\nAleke nye nuƒoƒo alo nye nuwɔna ate ŋu ana dziku nafla?\nLododowo 22:3: “Aɖaŋudzela kpɔa afɔku gbɔna eye wòɣlaa eɖokui, ke ame makpɔnuteƒe yina ɖadea ta eme, eye wòkpɔa emetsonua.”\n“Ɣeaɖewoɣi la, ɖeko medzona le teƒea eye menaa ɣeyiɣi ɖokuinye be mabu nu si dzɔa ŋu ale be mate ŋu akpɔ nyaa gbɔ nyuie.”—Gary.\nƔekaɣie wòanyo be nàdzo ne ame aɖe na wò dzi ho, evɔ mana wòadze be èdo lãtɔ amea o?\nYakobo 3:2: “Mí katã míedaa vo zi geɖe.”\n“Ele be míase veve ɖe vo siwo míeda ta eye ele be míasrɔ̃ nu tso wo me hã. Ele be míaɖɔ vo siwo míeda la ɖo kaba eye míaɖoe be míawɔ nu si nyo wu ɣebubuɣi.”—Kerri.\nAɖaŋuɖoɖo: Ðo taɖodzinu na ɖokuiwò. Ðoe kplikpaa be yeaɖu ye ɖokui dzi hena ɣeyiɣi aɖe—ɖewohĩ hena ɣleti ɖeka. Nɔ ale si nuwo le yiyim la ŋlɔm ɖi eye nàde dzesi wò ŋgɔyiyiwo.\n“Tsã la, mesusuna be ame siwo ɖea asi le nya ŋu eye womedoa dziku o la nye gbɔdzɔgbɔdzɔtɔwo; fifia mekpɔe dze sii be ɖokuibɔbɔlawoe wonye. Ðokuibɔbɔ nye nɔnɔme vevitɔ siwo wòle be míatu ɖo la dometɔ ɖeka. Menɔa bɔbɔe be ame naɖu eɖokui dzi be yemado dziku o, gake viɖe geɖe le ewɔwɔ me!”—Alyssa.\n“Ne megbɔ yi eme ʋĩi la, ekpena ɖe ŋunye mebua nuwo ŋu hafi ɖea afɔ ale be nyemawɔ naneke si ava vem emegbe o. Dzikudodo mekplɔa ame yia afi aɖeke o. Ðeko wògblẽa nyaa ɖe edzi.”—Erik.\nBiblia me mɔfiame atɔ̃ siwo akpe ɖe ŋuwò naɖu dziku dzi.\nƉoe Ɖe Amewo Ɖoe Ɖe Amewo Aleke Mawɔ Aɖu Nye Dziku Dzi?


Yehowa Ðasefowo Dze Woƒe Ƒe 2015 Ƒe Takpekpe Gãwo Gɔme\nGBE BUBU Afrikaans Albanian Armenian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Franse Georgian German Greek Hungarian Iloko Indonesian Italian Japanese Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tagalog Turkish Ukrainian Xhosa\nNEW YORK—Yehowa Ðasefowo adze woƒe “Srɔ̃ Yesu!” Takpekpe Gãwo ƒe gbãtɔ gɔme le United States (États-Unis) le Fiɖa, May 22, 2015 ƒe ŋdi. Le kwasiɖanuwuwu ma la, woawɔ wɔna siawo siwo ame sia ame ate ŋu ade faa femaxee la le teƒe 11 bubuwo. Teƒe siawo dometɔ ɖekae nye Stanley Theater xɔŋkɔ si le Jersey City le New Jersey (foto si le dzedzem le etame). Ðasefoawo le mɔ kpɔm be ame siwo ade takpekpe sia le teƒe 11 siawo katã awu 41,000 gbe sia gbe.\nJ. R. Brown, si nye Yehowa Ðasefowo ƒe nyanuɖela le woƒe dɔwɔƒegã si le Brooklyn le New York, gblɔ be: “Míaxɔ ame siwo katã ava wɔ ɖeka kpli mí le takpekpe sia me le woƒe nutowo me la atuu kple vividodoɖeameŋu gã aɖe, eye míeka ɖe edzi be dzi adzɔ wo ŋutɔ be yewodi ɣeyiɣi va. Yesu ƒe nufiafia ʋãmewo ƒe ɖeɖefia wɔdɔɖeamedzi siwo ŋu wotrɔ asi le be wòakpe ɖe ɖeviwo kple tsitsiawo siaa, siwo le nɔnɔme vovovowo me ŋu la, ayi edzi le “Srɔ̃ Yesu!” Takpekpe Gã ƒe ŋkeke etɔ̃awo katã me.”\nYehowa Ðasefowo awɔ “Srɔ̃ Yesu!” Takpekpe Gã 5,000 aɖewo tso May 2015 va se ɖe January 2016 me le dukɔ 92 me. Takpekpe sia si ŋu Yehowa Ðasefowo ƒe Dɔdzikpɔhaa wɔ ɖoɖo ɖo la bliboa katã alo eƒe akpa aɖewo ayi edzi le gbe 347 me, gbe siawo dometɔ 55 nye tokunɔgbewo.


GBE BUBU Albanian Arabic Armenian Armenian (West) Bengali Bicol Bislama Bulgarian Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hebrew Hiligaynon Hindi Hungarian Igbo Indonesian Italian Japanese Kannada Kiluba Kinyarwanda Kirundi Kongo Korean Latvian Lingala Lithuanian Luganda Macedonian Malagasy Malayalam Maltese Marathi Mizo Moore Myanmar Nepali Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sango Sepedi Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Telugu Thai Tigrinya Tongan Tshiluba Tsonga Turkish Twi Ukrainian Vietnamese Wallisian Waray-Waray Zulu\nÐe gbetsotso ɖe ga home suewo dzi hã gblẽa?\nMawu ƒe Nya meƒo nu tso tsatsadada ŋu tsitotsito o, gake egblɔ nya geɖe siwo ɖee fia be tsatsadada ƒomeviwo katã mewɔ ɖeka kple Biblia ƒe gɔmeɖosewo o. * Le kpɔɖeŋu me, ame geɖe lɔ̃ ɖe edzi be tsatsadada nyɔa ŋubiabiã ɖe ame me. Nya sia ɖeɖe nye nya vevi aɖe si ŋu Kristotɔwo dea ŋugble le, esi wònye Biblia gblɔ be “ŋubiãlawo” manyi Mawu Fiaɖuƒea dome o, eye woyɔ ŋukeklẽ kpe ɖe trɔ̃subɔsubɔ ŋu ta.—Korintotɔwo I, 6:9, 10; Kolosetɔwo 3:5.\nTsatsadada nyɔa ɖokuiŋudzedze kple hoʋiʋli ƒe gbɔgbɔ manyomanyo si naa ame dina vevie be yeaɖu dzi godoo hã ɖe ame me. Apostolo Paulo xlɔ̃ nu tsi tre ɖe nu mawo ŋu esime wòŋlɔ bena: “Miganɛ míaƒe ŋkuwo nabiã le bubu dzodzro ŋuti o, ne míagadi ge le mía nɔewo ŋu, eye míaƒe nu nagave dɔme na mía nɔewo o.” (Galatiatɔwo 5:26) Gakpe ɖe eŋu la, tsatsadada hea ame aɖewo dea alakpadzixɔsewo me wova nɔa ŋu ɖom ɖe aklama ŋu. Alakpadzixɔse ƒomevi vovovowo va sua tsatsadalawo si, wosusuna be yewoate ŋu able aklama nu wòaɖi na yewo. Wona míeɖo ŋku Israel-vi mawɔnuteƒe siwo nɔ ‘kplɔ̃ ɖom na aklama, eye wonɔ aha tre banaa kum na dzɔgbe’ la dzi.—Yesaya 65:11.\nAme aɖewo asusu be afɔku aɖeke mele gbetsotso ɖe ga home suewo dzi ne yewo le aɖidagbalẽ alo aɖidakpe dam kple ƒometɔwo alo xɔlɔ̃ kplikplikpliwo tsɔ le modzaka ɖemee o. Ele eme be amesi tsoa gbe ɖe ga home suewo dzi mabu be yenye ŋuklẽla, ɖokuiŋudzela, hoʋlila, alo be alakpadzixɔse le ye me o ya. Gake ŋusẽ kae eƒe tsatsadadaa ate ŋu akpɔ ɖe amesi wòle edam kplii la dzi? Gbe suesuewo tsotso ‘hena modzakaɖeɖe ko’ dzie amesiwo tsatsadada va zu numame na dometɔ geɖe dze egɔme tsoe. (Luka 16:10) Modzakaɖeɖe si dze abe nusi me afɔku aɖeke mele o ye va kplɔ wo de numame vɔ̃ɖi me.\nNenemae wòva zuna vevietɔ ne ɖeviwoe le ewɔm. Ga home sue si ɖevi geɖe ɖu tso gbetsotso me la vivi wo nu ale gbegbe be wogadina be yewoatsoe ɖe ga home gãwo dzi. (Timoteo I, 6:10) Numekuku aɖe si wowɔ ɣeyiɣi didi, si Amesiwo Tsatsadada Zu Numame na Ŋuti Numekuha si le Arizona ta le United States la, ɖo kpe edzi be amesiwo tsatsadada zu numame na dometɔ geɖe dze egɔme tso ɖevime “to gbetsotso ɖe ga home suewo dzi le kamedefefewo wɔɣi alo aɖidagbalẽ dada kple xɔlɔ̃wo alo ƒometɔwo me.” Nyatakaka bubu gblɔ be “zi geɖe la, ɖeviwo dzea tsatsadada gɔme le aƒeme tso aɖidagbalẽ dada kple ƒometɔwo kpakple xɔlɔ̃wo dzi.” Nyatakakaa gblɔ kpee be “ɖevi siwo daa tsatsa la dometɔ blaetɔ̃ le alafa me dze edada gɔme hafi va xɔ ƒe wuiɖekɛ.” Agbalẽ si nye Why Do People Gamble Too Much—Pathological and Problem Gambling gblɔ be ƒewuivi siwo daa tsatsa la dometɔ geɖe toa nuvlowɔwɔ alo agbegbegblẽnɔnɔ me kpɔa ga tsɔ daa tsatsa si zu numame na wo lae. Nu wɔnublanui ka gbegbee nye si dona tso nane si adze le gɔmedzedzea me abe ɖe afɔku aɖeke mele eŋu o ene la me!\nEsi wònye xexe aɖe si me tetekpɔ kple mɔ̃ geɖe le xoxo mee míele ta la, nukatae míagaʋu mɔ le mía ɖokui ŋu na tetekpɔ bubuwo yakatsyɔ? (Lododowo 27:12) Tsatsadada—ɖeviwo ɖale teƒea alo womelee, ga home sue alo home gãe o—dea ame gbɔgbɔmefɔku me eye ele be míaƒo asa nɛ. Nunya le eme be Kristotɔ siwo daa aɖi alo agbalẽ tsɔ ɖea modzakae la natsɔ nuŋlɔti aŋlɔ dziɖuɖukpɔkpɔwo ko alo woada aɖia wòanye fefe ko naneke maŋlɔmaŋlɔ ɖii. Kristotɔ nyanu siwo tsɔa ɖe le woa ŋutɔwo kple wo xɔlɔ̃wo kpakple ƒometɔwo ƒe gbɔgbɔmemenyenye me ƒoa asa na tsatsadada—eɖanye ɖe ga home sue aɖe gɔ̃ hã ta o.\n^ mm. 3 World Book Encyclopedia ɖe tsatsadada gɔme be “gbetsotso ɖe kamedefefe alo wɔna aɖe me tsonu dzi, alo mɔkpɔkpɔ be aklama naɖi na ame.” Egblɔ yi edzi be “zi geɖe la, tsatsadalawo alo kamedefefewɔlawo tsoa gbe ɖe ga homewo dzi . . . le fefe siwo ŋu woyɔa aklama ɖo, abe lotodada, aɖidagbalẽviwo dada, kple aɖidakpewo dada ene me.”\nw02 11/1 axa 31


1 Korintotɔwo 14 - Holy Bible [Ewe Bible 1913] - (1Ko 14)\nMiti lɔlɔ̃ yome; ke midi gbɔgbɔ me nuwo vevie: vevietɔ bena miagblɔ nya ɖi.\nElabena amesi tsɔa gbegbɔgblɔ ƒoa nu la, meƒoa nu na amewo o, ke na Mawu boŋ; elabena amea ɖeke mesene o, ke gbɔgbɔ me wòle nya ɣaɣlawo gblɔm le;\nke amesi le nya gblɔm ɖi la, eƒoa nu na amewo hegblɔa amedoɖeŋgɔgbenya, nuxlɔ̃menya kple akɔfafanyawo.\nAmesi tsɔa gbegbɔgblɔ ƒoa nu la, edoa eɖokui ɖe ŋgɔgbe; ke amesi le nya gblɔm ɖi la, edoa hame la ɖe ŋgɔgbe.\nKe mele didim bena, mi katã miatso gbegbɔgblɔwo aƒo nu; ke mele didim wu be, miagblɔ nya ɖi; elabena amesi gblɔa nya ɖi la, ewu amesi tsoa gbegbɔgblɔwo ƒoa nu la sa, negbe ɖeko wòaɖe egɔme, bene hame la nakpe ŋgɔgbedede.\nKe azɔ la, nɔviwò, nenye ɖe meva mia gbɔ tsɔ gbegbɔgblɔwo le nu ƒom la, viɖe ka wòanye na mi, ne menye ɖe maƒo nu na mi le nyaɖeɖefia me alo sidzedze me alo nyagbɔgblɔɖi me alo nufiafia me o mahã?\nNenema ke nu agbe manɔme, siwo ɖina, nenye dze alo saŋku, ne woƒe ɖiɖi meto vovo o la, aleke woadze si nusi wokuna alo nusi woƒona mahã?\nElabena ne kpẽ ƒe ɖiɖime mekɔ o la, ameka ladzra eɖokui ɖo na aʋa la mahã?\nNenema ke miawo hã, ne mietso aɖe gblɔ nya, si me mekɔ o la, aleke woadze si nusi miegblɔ la? Elabena mianye amesiwo le nu ƒom ɖe ya me.\nGbegbɔgblɔ bubu ƒomevi geɖewo nya le xexe sia me, eye wo dome ɖeke meli, si menya sena o.\nAzɔ ne nyemese gbea ɖe o la, manye fiafiala na amesi le nu ƒom la, eye amesi le nu ƒom la hã anye fiafiala nam.\nNenema ke miawo hã, esi míenye veviedolawo le gbɔgbɔwo ŋuti la, midi vevie bena, miagba go hena hame la ƒe ŋgɔgbedede.\nEyata amesi tsoa gbegbɔgblɔ ƒoa nu la, nado gbe da, bene woade gɔme hã.\nElabena ne metsɔa gbegbɔgblɔ doa gbe ɖa la, nye gbɔgbɔ la doa gbe ɖa, gake nye tamesusu metsea ku o.\nAzɔ la alekee? Mado gbe ɖa kple gbɔgbɔ, ke mado gbe ɖa kple tamesusu hã; madzi ha kple gbɔgbɔ, ke madzi ha kple tamesusu hã.\nElabena ne èle akpe dam kple gbɔgbɔ la, aleke lawɔ, amesi le numanyamanyatɔ nɔƒe la, agble amen aƒu wò akpedada dzi, esi menya nusi nègblɔ la o mahã?\nElabena wò la eda akpe nyuie, gake mèdo ame bubu la de ŋgɔgbe o.\nMeda akpe na Mawu bena, metsɔa gbegbɔgblɔ gblɔa nya wu mi katã.\nKe ne mele ha me la, mele didim bena, matso nye tamesusu agblɔ nya atɔ̃, bene mafia nu ame bubuwo hã awu esi matsɔ gbegbɔgblɔ agblɔ nya akpe ewo.\nNɔvinyewo, migazu viwo le nyasã me o, ke mizu vidzĩewo le nu tovo wɔwɔ me boŋ, ke nyasã me la mizu ame tsitsiwo.\nWoŋlɔ ɖe segbalẽa me bena: „Matsɔ ame bubuwo ƒe aɖewo kple ame bubuwo ƒe nuyiwo aƒo nu kple dukɔ sia, eye nenema hã womaɖe tom o; Aƒetɔ la gblɔe.“\nEyata gbegbɔgblɔwo nye dzesi, menye na xɔsetɔwo o, ke na dzimaxɔsetɔwo boŋ; gake nyagbɔgblɔɖi mele na dzimaxɔsetɔwo o, ke na xɔsetɔwo boŋ.\nAzɔ la nenye hame blibo la katã va kpe ta ɖe afi ɖeka, eye amewo katã tsɔ gbegbɔgblɔ ƒo nu, eye numanyamanyatɔwo alo dzimaxɔsetɔwo ava ge ɖe eme la, womagblɔ bena, tsu kum miele o mahã?\nKe nenye wo katã gblɔa nya ɖi, eye dzimaxɔsetɔ alo numanyamanyatɔa ɖe va ge ɖe eme la, wo katã woaƒo nya ɖe enu wòagloe, eye wo katã woadrɔ̃ ʋɔnui,\neye eƒe dzimenya ɣaɣlawo adze ƒã, eye ale wòatsɔ mɔ atsyɔ anyi, eye wòado gbe ɖa na Mawu, eye wòaɖe gbe ƒã bena, Mawu le mia dome vavã.\nAzɔ la alekee, nɔviwò? Ne mieva kpe ta la, hadzidzi kple nufiafia kple gbegbɔgblɔ kple nyaɖeɖefia kple gɔmeɖeɖe le mia dome amesiame si; woawo nuwo katã hena ŋgɔgbedede!\nNenye be, amea ɖe tsɔ gbegbɔgblɔ ƒo nu la, woanye ame eve alo ƒã la ame etɔ̃, eye woaƒo nu ɖekaɖeka, eye ame ɖeka naɖe egɔme.\nKe nenye be, gɔmeɖela meli o la, nezi ɖoɖoe le ha la me: ke neƒo nu na ye ŋutɔ ɖokui kple Mawu.\nKe nyagblɔɖilawo la ame eve alo ame etɔ̃ nagblɔ nya ɖi, eye ame mamleawo nabu eme kpɔ.\nKe nenye be, woɖe nya fia ame bubu, si bɔbɔ nɔ anyi la, gbãtɔ la nazi ɖoɖoe.\nElabena mi katã miate ŋu agble nya ɖi ɖekaɖeka, bene wo katã nasrɔ̃ nu, eye woaxlɔ̃ nu wo katã.\nEye nyagblɔɖilawo ƒe gbɔgbɔwo bɔbɔa wo ɖokui na nyagblɔɖilawo.\nElabena Mawu menye nyamanyamawɔwɔ ƒe Mawu o, ke ŋutifafa ƒe Mawu boŋ.\nAbe alesi wòle le ame kɔkɔewo ƒe hawo katã me ene la, miaƒe nyɔnuwo nazi ɖoɖoe le takpekpewo me, elabena womeɖe mɔ na wo bena, woaƒo nu o; ke woaɖo to boŋ, abe alesi se ta gblɔ ene.\nKe ne wole didim be, yewoasrɔ̃ nane ta, mina woabia woawo ŋutɔ srɔ̃wo le aƒe me, elabena medze nyɔnuwo bena, woaƒo nu le takpekpe me o.\nAlo ɖe mia mee mawunya dzɔ tsoa? Alo miawo ɖeɖe gbɔ wòva loo?\nKe ne amea ɖe bua eɖokui nyagblɔɖila alo gbɔgbɔmeme la, nedze si nusiwo meŋlɔ ɖo ɖe mi la bena, Aƒetɔ la ƒe sededewoe.\nKe ne amea ɖe medze sii o la, negadze sii o!\nEyata, nɔviwo, midi nyagbɔgblɔɖi vevie, eye migagbe gbebɔgblɔ o.\n1 Korintotɔwo 14:1\n1 Korintotɔwo 14:2\n1 Korintotɔwo 14:3\n1 Korintotɔwo 14:4\n1 Korintotɔwo 14:5\n1 Korintotɔwo 14:6\n1 Korintotɔwo 14:7\n1 Korintotɔwo 14:8\n1 Korintotɔwo 14:9\n1 Korintotɔwo 14:10\n1 Korintotɔwo 14:11\n1 Korintotɔwo 14:12\n1 Korintotɔwo 14:13\n1 Korintotɔwo 14:14\n1 Korintotɔwo 14:15\n1 Korintotɔwo 14:16\n1 Korintotɔwo 14:17\n1 Korintotɔwo 14:18\n1 Korintotɔwo 14:19\n1 Korintotɔwo 14:20\n1 Korintotɔwo 14:21\n1 Korintotɔwo 14:22\n1 Korintotɔwo 14:23\n1 Korintotɔwo 14:24\n1 Korintotɔwo 14:25\n1 Korintotɔwo 14:26\n1 Korintotɔwo 14:27\n1 Korintotɔwo 14:28\n1 Korintotɔwo 14:29\n1 Korintotɔwo 14:30\n1 Korintotɔwo 14:31\n1 Korintotɔwo 14:32\n1 Korintotɔwo 14:33\n1 Korintotɔwo 14:34\n1 Korintotɔwo 14:35\n1 Korintotɔwo 14:36\n1 Korintotɔwo 14:37\n1 Korintotɔwo 14:38\n1 Korintotɔwo 14:39


Hiob 15 - Holy Bible [Ewe Bible 1913] - (Hio 15)\nTete Elifaz, Temanitɔ la, ɖo eŋu gblɔ bena:\nƉe nunyala atsɔ nya tofloko aɖo eŋu, eye ɣedzeƒeya ayɔ eƒe ɖɔmea?\nAtsɔ nuƒoƒo, si mele ɖeke me o, kple nya, siwo maɖe ame o la, anɔ eɖokui ta ʋlimia?\nEdzudzɔ mawuvɔvɔ̃, eye nèɖi gbɔ tamesusuwo le Mawu ŋku me.\nElabena wò vodada le nu fiam wò nu, eye nètia ayetɔwo ƒe aɖe.\nWò nue le fɔ, bum wò, menye nyee o, eye wò nuyiwoe nye ɖasefowo ɖe ŋuwò.\nWòe nye ame gbãtɔ wodzi loo? Wòe tredzɔdzɔ na togbɛwoa?\nƉe nèse Mawu ƒe adaŋudede kple to, eye nèfi nunya na ɖokuiwòa?\nNuka nènya, eye míawo míenyae o? Nuka gɔme nèse, eye míawo míedze sii o?\nTa ɣi tɔwo kple amegã ɖeɖiwo le míawo hã dome, amesiwo ƒe ŋkeke sɔ gbɔ wu fofowò tɔ.\nƉe Mawu ƒe akɔfanamewo kple nya bɔbɔe, si gblɔm wole na wò la, nye nu tsɛ na wòa?\nAfika wò dzi le fluwòm yinae, eye nukaŋuti wò ŋku le totrom,\nbe nètrɔ wò dziku ɖe Mawu ŋu, eye wò nu le nyawo dudum le ƒoƒom ɖi?\nNuka nye amegbetɔ, be yeadza, kple nyɔnu tɔ dzidzia, be yeanye ame dzɔdzɔe?\nKpɔ ɖa, meɖoa dzi ɖe eƒe ame kɔkɔewo ŋu o, eye dziƒo medza le eŋku me o,\nʋuu eke, ne wòahayi ame nyɔŋu, ame gbegblẽ, amesi noa nu vlo wɔwɔ abe tsi ene la, nye ge?\nMele nya to ge na wò, lé to ɖe ŋunye! Eye nusi mekpe la, eya gblɔ ge mala:\nnusi nunyalawo xlẽ fia le wo fofowo ŋu, eye womeɣlae o,\nwo, amesiwo ɖeɖe wotsɔ anyigba la na, eye amedzroa ɖeke meto wo dome o.\nŊɔdzi léa ame vlo le eƒe agbe me ŋkekewo katã me, eye ƒe geɖe siawo wotu ɖo na ŋutasẽla.\nŊɔdzigbe ɖi le eƒe to me be: Adzoblasu le ƒoƒo ge ɖe edzi le ŋutifafaɣi me.\nMele mɔ kpɔm be, yeasi le viviti nu o, eye ɖe wotiae da ɖi hena yi.\nEle tsa glãla tsam le abolo ta be, afika ɖe le? Enyae be, vivitidogbe le klalo ɖe ye xa.\nŊɔdzi kple hiã do dzikatsoƒoe na, wodze edzi abe fia, si dzra ɖo ɖe tadede aʋa me ŋu ene.\nElabena eɖo eƒe asi ɖe Mawu ŋu, eye wòdze aglã ɖe ŋusẽkatãtɔ ŋu;\neƒu ɖu ɖe edzi kple kɔ dzeti kpakple akpoxɔnu ƒe kpo titri la.\nEklã ɖe mo gbɔ, eye eƒe alime ɖa ami,\nEna du gbagbãwo kple xɔdowo me, siwo woɖo ɖi de anyiglãgozuzu ŋu.\nEyata makpɔ ho o, eƒe kesinɔnu mali ke o, eye mabi alɔ wòatɔ anyi o.\nMasi le viviti nu o, dzoƒaɖe ana eƒe alɔwo naƒu, eye Mawu ƒe nu me ƒuƒu aɖee ɖa.\nMegana ŋu ɖom ɖe yakanuwɔwɔ ŋu o, eɖokui flum wòle; elabena axɔ yakanu ɖe eteƒe.\nAva me hafi eƒe ɣeyiɣi naɖo dzi, eye eƒe deʋala made ama o.\nAdudu, abe alesi weintsetse gboewo luluna le weinka ŋu ene, eye woadudu abe amiti ƒe seƒoƒo ene.\nElabena ame vlowo ƒe ha medzina ɖe dzi o, eye dzo afiã zãnuxɔlawo ƒe agbadɔ.\nWofɔ agbagbadzedze ƒe fu hetsɔ dzɔgbevɔ̃e dzi, eye alakpa tsi ɖe dɔ me na wo.


Wokpɔ Wɔna Aɖe To Internetikadodowo Dzi Le Xexea Me Godoo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Croatian Czech Danish Dutch Estonian Eŋlisi Eʋegbe Fante Finnish Franse Galician Georgian German Greek Haitian Creole Hungarian Iloko Indonesian Italian Japanese Kabyle Kannada Kazakh Kinyarwanda Kirghiz Kirundi Korean Krio Latvian Lithuanian Malagasy Malay Malayalam Mingrelian Nahuatl (Huasteca) Norwegian Nzema Oromo Polish Portuguese Portuguese (Portugal) Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tahitian Tajiki Tankarana Tarascan Telugu Thai Totonac Tsonga Turkish Tzeltal Tzotzil Uighur (Cyrillic) Ukrainian Valencian Vezo Wallisian Welsh Xhosa Zulu\nLe Memleɖa, October 5 kple 6, 2013 la, ame 1,413,676 siwo nye dukɔ 21 me tɔwo kpɔ gome le Watch Tower Bible and Tract Society of Pennsylvania ƒe ƒe sia ƒe takpekpe 129 lia me. Le ɣeyiɣi aɖe megbe le kwasiɖanuwuwu ma ke la, wogaɖe wɔnaa na Ðasefo geɖewo wokpɔ. Esia wɔe be ame siwo katã kpɔ gome le wɔnaa me ƒe agbɔsɔsɔ va le ame 1,413,676 le dukɔ 31 me. Ƒe sia me ƒe kpekpe siae nye gãtɔ kekeake si Yehowa Ðasefowo wɔ kpɔ, ame siwo kpɔ gome le eme sɔ gbɔ wu ame 1,327,704 siwo kpɔ wɔna tɔxɛ aɖe le Mexico kple Titina Amerika le April 28, 2013.\nTso ƒe 1920 ƒe ƒeawo me la, Yehowa Ðasefowo toa telefon-kadodowo kple radiodɔwɔƒe geɖewo dzi nana ame siwo ƒo ƒu le takpekpewɔƒe bubuwo le duta nɔa woƒe takpekpeawo me nyawo sem enumake. Gake egbea internet va wɔe be takpekpevala siwo le teƒe saɖeagawo gɔ̃ hã tea ŋu sea takpekpeawo me nyawo hekpɔa wɔnawo enumake alo le ɣeyiɣi ʋɛ aɖe megbe. Yehowa Ðasefo aɖe si ŋkɔe nye William, si le United States (États-Unis), de takpekpe aɖe le Richmond, Virginia le ƒe 1942 me eye wòse takpekpea me nyawo to telefon-kadodo dzi. Esi wòtsɔ mɔ si dzi wòto se takpekpewɔna ma sɔ kple ƒe sia me ƒe ƒe sia ƒe takpekpe ƒe wɔnawo la, egblɔ be: “Esi menɔ wɔna kpɔm tẽe taa, mesrɔ̃ nu geɖewo wu. Esia nyo wu sãsãsã.”\nAme siwo wɔa dɔ le Yehowa Ðasefowo ƒe alɔdzedɔwɔƒewo dometɔ geɖe nɔ dɔ wɔm tso internetikadodo sia ŋu ƒe ɖeka kple ɣleti aɖewo eye wozã gaƒoƒo akpe geɖewo. Le kwasiɖanuwuwu si amewo akpɔ gome le takpekpea me to internetikadodowo dzi la, mɔ̃ɖaŋudɔwɔlawo nɔ xɔ aɖe me le Brooklyn le New York nɔ internetikadodoa dzi kpɔm eye ame aɖe nɔa afi ma le ɣeyiɣi siwo katã me woɖe takpekpewɔna le teƒe siwo ƒe game to vovo na wo nɔewo gaƒoƒo 15 me. Ryan si hã wɔ dɔ tso internetikadodoa ŋu eye wònɔ mɔ̃a gbɔ be yeakpɔ egbɔ be nu sia nu yi edzi nyuie la gblɔ be: “Alɔ̃ tsi mía ŋu, gake míebui vevie o elabe míenyae be ele vi ɖe ge na ame gbogbo aɖewo.”\nAle Si Internetikadodoa Wɔa Dɔe\nVideolémɔ̃ geɖewo léa wɔnawo heɖonɛ ɖe mɔ̃ aɖe si tia video nyuitɔwo le wo me. Emegbe video va ɖoa xɔ si me wole kadodoa dzi kpɔm le, afi si wowɔa video siwo me mekɔ o, esiwo me mekɔ tututu o kple esiwo me kɔ nyuie le.\nVideo bliboa yia kɔmpiuta aɖe dzi si maa eme ɖe akpa suesuesue siwo dometɔ ɖe sia ɖe xɔa sekɛnd ewo la me, ale be woaɖo wo ɖa to internetikadodowo dzi tso internetidɔwɔƒea. Dɔwɔnu aɖe le teƒe ɖe sia ɖe si wɔa video suesuesueawo ƒe kɔpi yia internetidɔwɔnu aɖe me eye wòƒoa wo nu ƒu wozua video ɖeka. Nu siawo siwo yia edzi gbɔe wòtsona be takpekpea valawo kpɔa wɔnaawo, gake etsia megbe sekɛnd 30 va se ɖe sekɛnd 60 hafi va ɖoa wo gbɔ.\nKe ne internet mele dɔ wɔm nyuie o ya ɖe? Dɔwɔnu siwo le takpekpewɔƒe siawo la tia video siwo me mekɔ o le wo ɖokui si si wɔnɛ be takpekpevalawo yia wɔnaa kpɔkpɔ dzi eye ne internet la gate dɔwɔwɔ nyuie la, dɔwɔnuawo ŋutɔ gatia video siwo me kɔ nyuie la le wo ɖokui si. Ne internet mele dɔ wɔm kura o gɔ̃ hã la, dɔwɔnua kpɔtɔ nɔa video siwo wòlé ɖi xoxo la ɖem. Ne internet la te dɔwɔwɔ kaba la, takpekpea valawo manya gbeɖe be nane dzɔ o. Esi wònye be nu geɖewo ate ŋu awɔe be internetikadodoa nagbe dɔwɔwɔ ta la, wowɔ ɖoɖo bubuwo ale be ne kuxi gã aɖe do mo ɖa le kadodoa gome la, magblẽ nu boo le takpekpea ƒe wɔnawo kpɔkpɔ ŋu o.\nNu Ðedzesiwo—Teƒeawo Dometɔ Aɖewo\nWɔnaa wɔƒe ŋutɔ: Yehowa Ðasefowo ƒe takpexɔ si le Jersey City le New Jersey le United States (États-Unis). Vavalawo: 4,732.\nAfi si amewo sɔ gbɔ ɖo wu: Perth le Australia (Australie). Vavalawo: 7,186.\nDziehe ʋĩ: Fairbanks si le Alaska le United States (États-Unis). Vavalawo: 255.\nAnyiehe ʋĩ: Invercargill si le New Zealand (Nouvelle-Zélande). Vavalawo: 190.\nDidiƒe kekeake: Perth le Australia (Australie) si didi tso Jersey City afi si wɔnaa yi edzi le gbɔ ade kilometa 18,700.\nWole wɔnaa kpɔm le Katherine si le Dziehenyigba dzi le Australia (Australie)\nƑe Sia Ƒe Takpekpea Ŋuti Nyatakakawo—October 2013